CELEX: 42010X0630(02)
Language: el
Date: 2010-06-30 00:00:00
Title: Κανονισμός αριθ. 80 της Οικονομικής Επιτροπής των Ηνωμένων Εθνών για την Ευρώπη (ΟΕΕ/ΗΕ) — Ενιαίες διατάξεις σχετικά με την έγκριση των καθισμάτων επιβατικών οχημάτων μεγάλης χωρητικότητας και των ίδιων των οχημάτων όσον αφορά την αντοχή των καθισμάτων και των αγκυρώσεών τους

30.6.2010   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 164/18
            
         Μόνο τα πρωτότυπα κείμενα της ΟΕΕ/ΗΕ έχουν νομική ισχύ δυνάμει του διεθνούς δημόσιου δικαίου. Το καθεστώς και η ημερομηνία έναρξης ισχύος του παρόντος κανονισμού πρέπει να ελεγχθούν στην τελευταία έκδοση του εγγράφου που αφορά το καθεστώς προσχώρησης στους κανονισμούς της ΟΕΕ/ΗΕ, TRANS/WP.29/343, που είναι διαθέσιμο στον ακόλουθο δικτυακό τόπο:
   http://www.unece.org/trans/main/wp29/wp29wgs/wp29gen/wp29fdocstts.html
   Κανονισμός αριθ. 80 της Οικονομικής Επιτροπής των Ηνωμένων Εθνών για την Ευρώπη (ΟΕΕ/ΗΕ) — Ενιαίες διατάξεις σχετικά με την έγκριση των καθισμάτων επιβατικών οχημάτων μεγάλης χωρητικότητας και των ίδιων των οχημάτων όσον αφορά την αντοχή των καθισμάτων και των αγκυρώσεών τους
   
      Ενσωματώνει όλο το έγκυρο κείμενο έως το:
   
   Συμπλήρωμα 3 στη σειρά τροπολογιών 01 — Ημερομηνία έναρξης ισχύος: 18 Ιουνίου 2007
   Διορθωτικό 1 στη σειρά τροπολογιών 01 — Ημερομηνία έναρξης ισχύος: 12 Νοεμβρίου 2008
   ΠΕΡΙΕΧΟΜΕΝΑ
   ΚΑΝΟΝΙΣΜΟΣ
   
               1.
            
            Πεδίο εφαρμογής
         
               2.
            
            Ορισμοί
         
               3.
            
            Αίτηση για έγκριση
         
               4.
            
            Έγκριση
         
               5.
            
            Απαιτήσεις για τα καθίσματα
         
               6.
            
            Απαιτήσεις για αγκυρώσεις καθισμάτων ενός τύπου οχήματος
         
               7.
            
            Απαιτήσεις για εγκατάσταση καθισμάτων σε ένα τύπο οχήματος
         
               8.
            
            Συμμόρφωση της παραγωγής
         
               9.
            
            Κυρώσεις για μη συμμόρφωση της παραγωγής
         
               10.
            
            Τροποποίηση και επέκταση της έγκρισης του τύπου καθίσματος και/ή του τύπου οχήματος
         
               11.
            
            Οριστική διακοπή της παραγωγής
         
               12.
            
            Μεταβατικές διατάξεις
         
               13.
            
            Ονόματα και διευθύνσεις των τεχνικών υπηρεσιών που είναι αρμόδιες για τη διεξαγωγή δοκιμών έγκρισης και των διοικητικών υπηρεσιών
         
               Προσάρτημα 1 —
            
            Διαδικασίες δοκιμών για καθίσματα σύμφωνα με την παράγραφο 5 και/ή για αγκυρώσεις σύμφωνα με την παράγραφο 6.1.2
         
               Προσάρτημα 2 —
            
            Διαδικασίες δοκιμών για τις αγκυρώσεις ενός οχήματος σε εφαρμογή της παραγράφου 6.1.1
         
               Προσάρτημα 3 —
            
            Μετρήσεις που πρέπει να γίνονται
         
               Προσάρτημα 4 —
            
            Καθορισμός των κριτηρίων αποδοχής
         
               Προσάρτημα 5 —
            
            Απαιτήσεις και διαδικασίες στατικής δοκιμής
         
               Προσάρτημα 6 —
            
            Ιδιότητες απορρόφησης ενέργειας του οπίσθιου μέρους των ερεισίνωτων.
         ΠΑΡΑΡΤΗΜΑΤΑ
   
               Παράρτημα 1 —
            
            Ανακοίνωση σχετικά με την έγκριση ή άρνηση ή επέκταση ή ανάκληση έγκρισης ή οριστική διακοπή της παραγωγής ενός τύπου ή τύπων καθίσματος όσον αφορά την αντοχή (του) τους, κατ’ εφαρμογή του κανονισμού αριθ. 80
         
               Παράρτημα 2 —
            
            Ανακοίνωση σχετικά με την έγκριση ή άρνηση ή επέκταση ή ανάκληση έγκρισης ή οριστική διακοπή της παραγωγής ενός τύπου οχήματος όσον αφορά την αντοχή των αγκυρώσεων των καθισμάτων, κατ’ εφαρμογή του κανονισμού αριθ. 80
         
               Παράρτημα 3 —
            
            Διάταξη σημάτων έγκρισης
         
               Παράρτημα 4 —
            
            Διαδικασία προσδιορισμού του σημείου «H» και της πραγματικής γωνίας του κορμού όσον αφορά τις θέσεις καθήμενων των οχημάτων
         1.   ΠΕΔΙΟ ΕΦΑΡΜΟΓΗΣ
   
               1.1.
            
            
               Ο παρών κανονισμός εφαρμόζεται σε:
               
                           α)
                        
                        
                           Καθίσματα επιβατών διατεταγμένα προς τα εμπρός σε οχήματα των κατηγοριών Μ2 και Μ3, των Κλάσεων II, III και B (1),
                        
                     
                           β)
                        
                        
                           Οχήματα των κατηγοριών Μ2 και Μ3 των Κλάσεων ΙΙ, ΙΙΙ και B (1) όσον αφορά τις αγκυρώσεις των καθισμάτων επιβατών τους και την εγκατάσταση των καθισμάτων.
                        
                     
         
               1.2.
            
            
               Κατόπιν αίτησης του κατασκευαστή, τα οχήματα της κατηγορίας M2
                   (1) που εγκρίθηκαν με τον κανονισμό αριθ. 17 θεωρείται ότι ανταποκρίνονται στις απαιτήσεις του παρόντος κανονισμού.
            
         
               1.3.
            
            
               Τα οχήματα στα οποία κάποια καθίσματα καλύπτονται από την προβλεπόμενη στην παράγραφο 7.4 του κανονισμού αριθ. 14 παρέκκλιση εγκρίνονται βάσει του παρόντος κανονισμού.
            
         2.   ΟΡΙΣΜΟΙ
   
               2.1.
            
            
               Ως «έγκριση καθίσματος» νοείται η έγκριση ενός τύπου καθίσματος ως κατασκευαστικού στοιχείου σε σχέση με την προστασία των χρηστών καθισμάτων διατεταγμένων προς τα εμπρός, όσον αφορά την αντοχή τους και το σχεδιασμό των ερεισίνωτων.
            
         
               2.2.
            
            
               Ως «έγκριση οχήματος» νοείται η έγκριση ενός τύπου οχήματος όσον αφορά την αντοχή των μερών του σώματος του οχήματος στα οποία πρόκειται να στερεωθούν τα καθίσματα και όσον αφορά την εγκατάσταση των καθισμάτων.
            
         
               2.3.
            
            
               Ως «τύπος καθίσματος» νοούνται τα καθίσματα που δεν διαφέρουν ουσιαστικά ως προς τα ακόλουθα χαρακτηριστικά που δύναται να επηρεάσουν την αντοχή και την επικινδυνότητά τους:
               
                           2.3.1.
                        
                        
                           Δομή, σχήμα, διαστάσεις και υλικά των φερόντων μερών,
                        
                     
                           2.3.2.
                        
                        
                           Τύποι και διαστάσεις του συστήματος ρύθμισης και ασφαλίσεως του ερεισινώτου,
                        
                     
                           2.3.3.
                        
                        
                           Διαστάσεις, δομή και υλικά των εξαρτημάτων στερέωσης και των υποστηριγμάτων (π.χ. πόδια),
                        
                     
         
               2.4.
            
            
               Ως «τύπος οχήματος» νοούνται τα οχήματα που δεν διαφέρουν ουσιαστικά όσον αφορά:
               
                           2.4.1.
                        
                        
                           τα κατασκευαστικά χαρακτηριστικά που σχετίζονται με τον παρόντα κανονισμό και,
                        
                     
                           2.4.2.
                        
                        
                           τον τύπο ή τους τύπους καθίσματος (-ων) εγκεκριμένου τύπου που είναι τοποθετημένα στο όχημα, κατά περίπτωση.
                        
                     
         
               2.5.
            
            
               Ως «κάθισμα» νοείται μια δομή που ενδέχεται να είναι αγκυρωμένη στο σώμα του οχήματος, συμπεριλαμβανομένης της διακόσμησής της και των εξαρτημάτων στερέωσής της, η οποία προορίζεται για να χρησιμοποιείται σε όχημα και να δίνει τη δυνατότητα να κάθονται ένας ή περισσότεροι ενήλικες.
            
         
               2.6.
            
            
               Ως «ατομικό κάθισμα» νοείται ένα κάθισμα σχεδιασμένο και κατασκευασμένο για τη φιλοξενία ενός καθήμενου επιβάτη.
            
         
               2.7.
            
            
               Ως «διπλό κάθισμα» νοείται ένα κάθισμα σχεδιασμένο και κατασκευασμένο για τη φιλοξενία δύο καθήμενων επιβατών ο ένας δίπλα στον άλλο. Δύο καθίσματα το ένα δίπλα στο άλλο χωρίς διασύνδεση θεωρούνται δύο ατομικά καθίσματα.
            
         
               2.8.
            
            
               Ως «σειρά καθισμάτων» νοείται ένα κάθισμα σχεδιασμένο και κατασκευασμένο για τη φιλοξενία τριών ή περισσότερων καθήμενων επιβατών ο ένας δίπλα στον άλλο. Πολλά ατομικά ή διπλά καθίσματα διατεταγμένα το ένα δίπλα στο άλλο δεν θεωρούνται σειρά καθισμάτων.
            
         
               2.9.
            
            
               Ως «προσκέφαλο καθίσματος» νοείται το μέρος του καθίσματος που είναι διατεταγμένο σχεδόν οριζοντίως και σχεδιασμένο για να υποστηρίζει ένα καθήμενο επιβάτη.
            
         
               2.10.
            
            
               Ως «ερεισίνωτο» νοείται το μέρος του καθίσματος που είναι σχεδόν κατακόρυφο και σχεδιασμένο να υποστηρίζει την πλάτη, τους ώμους και, πιθανώς, την κεφαλή του επιβάτη.
            
         
               2.11.
            
            
               Ως «σύστημα ρύθμισης» νοείται ο μηχανισμός μέσω του οποίου το κάθισμα ή τα μέρη αυτού δύναται να ρυθμίζονται σε μια θέση κατάλληλη για τον καθήμενο επιβάτη.
            
         
               2.12.
            
            
               Ως «σύστημα μετατόπισης» νοείται ο μηχανισμός που επιτρέπει στο κάθισμα ή στα μέρη αυτού να μετατοπίζονται κατά πλάτος ή κατά μήκος χωρίς σταθερή ενδιάμεση θέση του καθίσματος ή ενός από τα μέρη του, για να διευκολύνεται η πρόσβαση των επιβατών.
            
         
               2.13.
            
            
               Ως «σύστημα ασφάλισης» νοείται ο μηχανισμός που εξασφαλίζει ότι το κάθισμα και τα μέρη αυτού διατηρούνται στη θέση χρήσης.
            
         
               2.14.
            
            
               Ως «αγκύρωση» νοείται ένα μέρος του δαπέδου ή του σώματος ενός οχήματος στο οποίο μπορεί να στερεωθεί το κάθισμα.
            
         
               2.15.
            
            
               Ως «εξαρτήματα στερέωσης» νοούνται τα μπουλόνια ή άλλα κατασκευαστικά στοιχεία που χρησιμοποιούνται για τη στερέωση του καθίσματος στο όχημα.
            
         
               2.16.
            
            
               Ως «φορείο» νοείται ο εξοπλισμός δοκιμών που κατασκευάζεται και χρησιμοποιείται για τη δυναμική αναπαραγωγή οδικών ατυχημάτων με μετωπική σύγκρουση.
            
         
               2.17.
            
            
               Ως «βοηθητικό κάθισμα» νοείται ένα κάθισμα για το ανδρείκελο που έχει τοποθετηθεί στο φορείο στο πίσω μέρος του προς δοκιμή καθίσματος. Αυτό το κάθισμα πρέπει να είναι αντιπροσωπευτικό του καθίσματος που πρόκειται να χρησιμοποιηθεί στο όχημα πίσω από το προς δοκιμή κάθισμα.
            
         
               2.18.
            
            
               Ως «επίπεδο αναφοράς» νοείται το επίπεδο που διέρχεται από τα σημεία επαφής των φτερνών του ανδρεικέλου και χρησιμοποιείται για τον προσδιορισμό του σημείου «H» και της πραγματικής γωνίας του κορμού όσον αφορά τη θέση καθήμενων των οχημάτων σύμφωνα με τις προδιαγραφές του παραρτήματος 4.
            
         
               2.19.
            
            
               Ως «ύψος αναφοράς» νοείται το ύψος της κορυφής του καθίσματος πάνω από το επίπεδο αναφοράς.
            
         
               2.20.
            
            
               Ως «ανδρείκελο» νοείται ένα ανδρείκελο που ανταποκρίνεται στις προδιαγραφές για HYBRID II ή III (2)
               
            
         
               2.21.
            
            
               Ως «ζώνη αναφοράς» νοείται ο χώρος μεταξύ δύο κατακόρυφων διαμηκών επιπέδων, που απέχουν 400 mm και είναι συμμετρικά ως προς το σημείο «H», ο οποίος ορίζεται μέσω περιστροφής από την κάθετη στην οριζόντια θέση της συσκευής ομοιώματος κεφαλής που περιγράφεται στον κανονισμό αριθ. 21, παράρτημα 1. Η συσκευή πρέπει να τοποθετείται όπως περιγράφεται στο εν λόγω παράρτημα του κανονισμού αριθ. 21 και να ρυθμίζεται στο μέγιστο μήκος της των 840 mm και στο ελάχιστο μήκος της των 736 mm για τον εναπομένοντα περιορισμό του εν λόγω χώρου.
            
         
               2.22.
            
            
               Ο όρος «ζώνη 3 σημείων» για τους σκοπούς του παρόντος κανονισμού περιλαμβάνει επίσης τις ζώνες με πάνω από τρία σημεία αγκύρωσης.
            
         
               2.23.
            
            
               Ως «απόσταση μεταξύ καθισμάτων» νοείται, στην περίπτωση των καθισμάτων που είναι διατεταγμένα προς την ίδια κατεύθυνση, η απόσταση μεταξύ του εμπρόσθιου μέρους ενός ερεισίνωτου καθίσματος και του οπίσθιου μέρους του ερεισίνωτου καθίσματος που προηγείται, μετρούμενη οριζοντίως σε ύψος 620 mm από το δάπεδο.
            
         3.   ΑΙΤΗΣΗ ΕΓΚΡΙΣΗΣ
   
               3.1.
            
            
               Η αίτηση για την έγκριση ενός καθίσματος υποβάλλεται από τον κατασκευαστή του καθίσματος ή από δεόντως διαπιστευμένο αντιπρόσωπο αυτού.
            
         
               3.2.
            
            
               Η αίτηση για την έγκριση του οχήματος υποβάλλεται από τον κατασκευαστή του οχήματος ή από δεόντως διαπιστευμένο αντιπρόσωπο αυτού.
            
         
               3.3.
            
            
               Η αίτηση για έγκριση ενός καθίσματος ή ενός οχήματος συνοδεύεται από τα ακόλουθα έγγραφα εις τριπλούν και από τα ακόλουθα στοιχεία:
               
                           3.3.1.
                        
                        
                           Για έγκριση καθίσματος:
                           
                                       3.3.1.1.
                                    
                                    
                                       Λεπτομερή περιγραφή του καθίσματος, των εξαρτημάτων στερέωσής του και των συστημάτων ρύθμισης, μετατόπισης και ασφάλισής του.
                                    
                                 
                                       3.3.1.2.
                                    
                                    
                                       Σχέδια, σε κατάλληλη κλίμακα και με επαρκείς λεπτομέρειες, του καθίσματος, των εξαρτημάτων στερέωσής του και των συστημάτων ρύθμισης, μετατόπισης και ασφάλισής του.
                                    
                                 
                     
                           3.3.2.
                        
                        
                           Για έγκριση οχήματος:
                           
                                       3.3.2.1.
                                    
                                    
                                       Λεπτομερή περιγραφή των μερών του σώματος του οχήματος που χρησιμοποιούνται ως σημεία αγκύρωσης.
                                    
                                 
                                       3.3.2.2.
                                    
                                    
                                       Σχέδια, σε κατάλληλη κλίμακα και με επαρκείς λεπτομέρειες, των μερών του οχήματος που χρησιμοποιούνται ως σημεία αγκύρωσης.
                                    
                                 
                     
         
               3.4.
            
            
               Τα ακόλουθα υποβάλλονται στην αρμόδια για τις δοκιμές έγκρισης τεχνική υπηρεσία:
               
                           3.4.1.
                        
                        
                           Δύο καθίσματα αντιπροσωπευτικά του προς έγκριση τύπου, στην περίπτωση της έγκρισης καθίσματος.
                        
                     
                           3.4.2
                        
                        
                           Ένα μέρος του σώματος του οχήματος, σε περίπτωση έγκρισης οχήματος.
                        
                     
         4.   ΕΓΚΡΙΣΗ
   
               4.1.
            
            
               Αν το κάθισμα που υποβάλλεται προς έγκριση σύμφωνα με τον παρόντα κανονισμό πληροί τις σχετικές απαιτήσεις της παραγράφου 5 κατωτέρω, χορηγείται η έγκριση του εν λόγω τύπου καθίσματος.
            
         
               4.2.
            
            
               Αν το όχημα που υποβάλλεται προς έγκριση σύμφωνα με τον παρόντα κανονισμό πληροί τις σχετικές απαιτήσεις των παραγράφων 6 και 7 κατωτέρω, χορηγείται η έγκριση του εν λόγω τύπου οχήματος.
            
         
               4.3.
            
            
               Ένας αριθμός έγκρισης αποδίδεται σε κάθε εγκεκριμένο τύπο. Τα πρώτα δύο ψηφία του (προς το παρόν 01, που αντιστοιχεί με τη σειρά τροπολογιών 01) δηλώνουν τη σειρά τροπολογιών που ενσωματώνουν τις πλέον πρόσφατες σημαντικές τεχνικές τροποποιήσεις που έχουν γίνει στον κανονισμό τη στιγμή της έκδοσης της έγκρισης. Το ίδιο Συμβαλλόμενο Μέρος δεν επιτρέπεται να αποδώσει τον ίδιο αριθμό σε οποιοδήποτε άλλο τύπο καθίσματος ή οποιοδήποτε άλλο τύπο οχήματος.
            
         
               4.4.
            
            
               Ειδοποίηση έγκρισης ή επέκτασης ή άρνησης έγκρισης ενός τύπου καθίσματος ή/και ενός τύπου οχήματος σύμφωνα με τον παρόντα κανονισμό γνωστοποιείται στα Συμβαλλόμενα Μέρη της Συμφωνίας του 1958 που εφαρμόζουν τον παρόντα κανονισμό, με έντυπο σύμφωνα με το υπόδειγμα του παραρτήματος 1 ή/και του παραρτήματος 2 του παρόντος κανονισμού.
            
         
               4.5.
            
            
               Σε κάθε κάθισμα το οποίο ανταποκρίνεται σε τύπο καθίσματος που έχει εγκριθεί σύμφωνα με τον παρόντα κανονισμό και σε κάθε όχημα το οποίο ανταποκρίνεται σε τύπο οχήματος που έχει εγκριθεί σύμφωνα με τον παρόντα κανονισμό τοποθετείται εμφανώς και σε σημείο ευπρόσιτο που προσδιορίζεται στο έντυπο έγκρισης ένα διεθνές σήμα έγκρισης αποτελούμενο από:
               
                           4.5.1.
                        
                        
                           Ένα κύκλο που περιβάλλει το γράμμα «E», ακολουθούμενο από τον χαρακτηριστικό αριθμό του κράτους που χορήγησε την έγκριση (3).
                        
                     
                           4.5.2.
                        
                        
                           Τον αριθμό του παρόντος κανονισμού, ακολουθούμενο από το γράμμα R, μια παύλα και τον αριθμό έγκρισης, τοποθετημένο στα δεξιά του κύκλου όπως περιγράφεται στην παράγραφο 4.5.1.
                        
                     
         
               4.6.
            
            
               Το σήμα έγκρισης πρέπει να είναι ευανάγνωστο και ανεξίτηλο.
            
         
               4.7.
            
            
               Κατά περίπτωση, το σήμα έγκρισης τίθεται πάνω στο κάθισμα ή στα καθίσματα ή πάνω ή κοντά στην αναγνωριστική πινακίδα που έχει τοποθετηθεί στο όχημα από τον κατασκευαστή.
            
         
               4.8.
            
            
               Παραδείγματα διατάξεων σημάτων έγκρισης δίνονται στο παράρτημα 3.
            
         5.   ΑΠΑΙΤΗΣΕΙΣ ΓΙΑ ΤΑ ΚΑΘΙΣΜΑΤΑ
   
               5.1.
            
            
               Κάθε τύπος καθίσματος υπόκειται στις απαιτήσεις δοκιμών είτε του προσαρτήματος 1 (δυναμική δοκιμή) είτε των προσαρτημάτων 5 και 6 (στατική δοκιμή) κατόπιν αιτήσεως του κατασκευαστή.
            
         
               5.2.
            
            
               Οι δοκιμές τις οποίες έχει περάσει επιτυχώς ο τύπος καθίσματος καταγράφονται στο έντυπο κοινοποίησης της έγκρισης ενός τύπου καθίσματος σύμφωνα με το υπόδειγμα του παραρτήματος 1.
            
         
               5.3.
            
            
               Κάθε προβλεπόμενο σύστημα ρύθμισης και μετατόπισης θα περιλαμβάνει ένα σύστημα ασφάλισης, το οποίο θα λειτουργεί αυτόματα.
            
         
               5.4.
            
            
               Τα συστήματα ρύθμισης και ασφάλισης δεν απαιτείται να είναι σε πλήρη κατάσταση λειτουργίας μετά τη δοκιμή.
            
         6.   ΑΠΑΙΤΗΣΕΙΣ ΑΝΑΦΟΡΙΚΑ ΜΕ ΑΓΚΥΡΩΣΕΙΣ ΚΑΘΙΣΜΑΤΩΝ ΕΝΟΣ ΤΥΠΟΥ ΟΧΗΜΑΤΟΣ
   
               6.1.
            
            
               Οι αγκυρώσεις των καθισμάτων του οχήματος πρέπει να είναι ικανές να αντέχουν:
               
                           6.1.1.
                        
                        
                           είτε τη δοκιμή που περιγράφεται στο προσάρτημα 2,
                        
                     
                           6.1.2.
                        
                        
                           είτε, αν το κάθισμα είναι τοποθετημένο στο προς δοκιμή μέρος του σώματος του οχήματος, τις δοκιμές που προβλέπονται στο προσάρτημα 1. Το κάθισμα δεν χρειάζεται να είναι ένα εγκεκριμένο κάθισμα, εφόσον ικανοποιεί τις απαιτήσεις της παραγράφου 3.2.1 του προαναφερθέντος προσαρτήματος.
                        
                     
         
               6.2.
            
            
               Η μόνιμη παραμόρφωση, περιλαμβανομένης της θραύσης, μιας αγκύρωσης ή της γύρω περιοχής επιτρέπεται εφόσον έχει εκτεθεί στην προδιαγραφόμενη δύναμη καθ’ όλη την καθορισμένη περίοδο.
            
         
               6.3.
            
            
               Σε περίπτωση πλειόνων τύπων αγκύρωσης σε ένα όχημα, για να χορηγηθεί έγκριση του οχήματος, πρέπει να δοκιμαστεί κάθε παραλλαγή.
            
         
               6.4.
            
            
               Επιτρέπεται να χρησιμοποιηθεί μία δοκιμή για να εγκριθεί ταυτόχρονα ένα κάθισμα και ένα όχημα.
            
         
               6.5.
            
            
               Στην περίπτωση των οχημάτων κατηγορίας Μ3, οι αγκυρώσεις των καθισμάτων θεωρείται ότι συμμορφώνονται με τις απαιτήσεις των παραγράφων 6.1 και 6.2 εφόσον οι αγκυρώσεις των ζωνών ασφαλείας των αντίστοιχων θέσεων καθήμενων είναι τοποθετημένες απευθείας στα καθίσματα που πρόκειται να εγκατασταθούν και αυτές οι αγκυρώσεις ζωνών πληρούν τις απαιτήσεις του κανονισμού αριθ. 14, αν είναι απαραίτητο με την παρέκκλιση που προβλέπεται στην παράγραφο 7.4.
            
         7.   ΑΠΑΙΤΗΣΕΙΣ ΓΙΑ ΤΗΝ ΕΓΚΑΤΑΣΤΑΣΗ ΚΑΘΙΣΜΑΤΩΝ ΣΕ ΕΝΑΝ ΤΥΠΟ ΟΧΗΜΑΤΟΣ
   
               7.1.
            
            
               Όλα τα διατεταγμένα προς τα εμπρός καθίσματα εγκρίνονται με βάση τις απαιτήσεις της παραγράφου 5 του παρόντος κανονισμού και υπόκεινται στους ακόλουθους όρους:
               
                           7.1.1.
                        
                        
                           το κάθισμα θα έχει ύψος αναφοράς τουλάχιστον 1 m, και
                        
                     
                           7.1.2.
                        
                        
                           το σημείο «H» του αμέσως οπίσθιου καθίσματος πρέπει να βρίσκεται λιγότερο από 72 mm πάνω από το σημείο «H» του εν λόγω καθίσματος, ή, αν στο οπίσθιο κάθισμα το σημείο «H» βρίσκεται ψηλότερα από 72 mm, τότε το εν λόγω κάθισμα πρέπει να δοκιμαστεί και να εγκριθεί για εγκατάσταση σε τέτοια θέση.
                        
                     
         
               7.2.
            
            
               Κατά την έγκριση σύμφωνα με το προσάρτημα 1, εφαρμόζονται οι δοκιμές 1 και 2, με εξαίρεση τα ακόλουθα:
               
                           7.2.1.
                        
                        
                           Η δοκιμή 1 δεν εφαρμόζεται όταν το οπίσθιο μέρος του καθίσματος δεν είναι δυνατό να κτυπηθεί από μη προσδεδεμένο επιβάτη (δηλαδή δεν υπάρχει κάθισμα διατεταγμένο προς τα εμπρός ευθέως οπισθίως του προς δοκιμή καθίσματος).
                        
                     
                           7.2.2.
                        
                        
                           Η δοκιμή 2 δεν εφαρμόζεται
                           
                                       7.2.2.1.
                                    
                                    
                                       αν το οπίσθιο μέρος του καθίσματος δεν είναι δυνατό να κτυπηθεί από προσδεδεμένο επιβάτη, ή
                                    
                                 
                                       7.2.2.2.
                                    
                                    
                                       αν το πίσω κάθισμα είναι εφοδιασμένο με ζώνη 3 σημείων με αγκυρώσεις που συμμορφώνονται πλήρως προς τον κανονισμό αριθ. 14 (χωρίς παρέκκλιση), ή
                                    
                                 
                                       7.2.2.3.
                                    
                                    
                                       αν το κάθισμα πληροί τις απαιτήσεις του προσαρτήματος 6 του παρόντος κανονισμού.
                                    
                                 
                     
         
               7.3.
            
            
               Κατά την έγκριση σύμφωνα με τα προσαρτήματα 5 και 6 εφαρμόζονται όλες οι δοκιμές, με εξαίρεση τα ακόλουθα:
               
                           7.3.1.
                        
                        
                           Η δοκιμή του προσαρτήματος 5 δεν εφαρμόζεται αν το οπίσθιο μέρος του καθίσματος δεν είναι δυνατό να κτυπηθεί από μη προσδεδεμένο επιβάτη (δηλαδή δεν υπάρχει κάθισμα διατεταγμένο προς τα εμπρός ευθέως οπισθίως του προς δοκιμή καθίσματος).
                        
                     
                           7.3.2.
                        
                        
                           Η δοκιμή του προσαρτήματος 6 δεν εφαρμόζεται:
                           
                                       7.3.2.1.
                                    
                                    
                                       αν το οπίσθιο μέρος του καθίσματος δεν είναι δυνατό να κτυπηθεί από προσδεδεμένο επιβάτη, ή
                                    
                                 
                                       7.3.2.2.
                                    
                                    
                                       αν το οπίσθιο κάθισμα είναι εφοδιασμένο με ζώνη 3 σημείων με αγκυρώσεις που συμμορφώνονται πλήρως προς τον κανονισμό αριθ. 14 (χωρίς παρέκκλιση).
                                    
                                 
                     
         8.   ΣΥΜΜΟΡΦΩΣΗ ΠΑΡΑΓΩΓΗΣ
   Οι διαδικασίες παραγωγής πρέπει να είναι σύμφωνες με εκείνες που προβλέπονται στη Συμφωνία, προσάρτημα 2 (E/ECE/324-E/ECE/TRANS/505/Rev.2), με τις ακόλουθες απαιτήσεις:
   
               8.1.
            
            
               Τα καθίσματα και/ή τα οχήματα που έχουν εγκριθεί με βάση τον παρόντα κανονισμό πρέπει να είναι κατασκευασμένα κατά τρόπο που να συμμορφώνονται με τον εγκεκριμμένο τύπο, ικανοποιώντας τις απαιτήσεις που ορίζονται στις ανωτέρω παραγράφους 5, 6 και 7.
            
         
               8.2.
            
            
               Για να ελέγχεται αν τηρούνται οι απαιτήσεις της παραγράφου 8.1, πρέπει να διενεργούνται κατάλληλοι έλεγχοι παραγωγής. Σε αυτή την περίπτωση, κατάλληλος έλεγχος σημαίνει έλεγχος των διαστάσεων του προϊόντος, καθώς και της ύπαρξης διαδικασιών για τον αποτελεσματικό έλεγχο της ποιότητας των προϊόντων.
            
         
               8.3.
            
            
               Η αρμόδια αρχή που χορήγησε την έγκριση τύπου μπορεί ανά πάσα στιγμή να επαληθεύσει τις μεθόδους ελέγχου της συμμόρφωσης οι οποίες εφαρμόζονται σε κάθε μονάδα παραγωγής και να διεξαγάγει επί δειγμάτων οποιαδήποτε δοκιμή θεωρηθεί απαραίτητη από τις δοκιμές που πραγματοποιούνται για την έγκριση. Αυτές οι επαληθεύσεις διενεργούνται συνήθως ανά έτος.
            
         9.   ΚΥΡΩΣΕΙΣ ΓΙΑ ΜΗ ΣΥΜΜΟΡΦΩΣΗ ΠΑΡΑΓΩΓΗΣ
   
               9.1.
            
            
               Η έγκριση που χορηγείται για ένα τύπο καθίσματος ή/και τύπο οχήματος σύμφωνα με τον παρόντα κανονισμό δύναται να ανακληθεί αν δεν πληρούνται οι απαιτήσεις που παρατίθενται παραπάνω.
            
         
               9.2.
            
            
               Αν ένα Συμβαλλόμενο Μέρος της Συμφωνίας που εφαρμόζει τον παρόντα κανονισμό ανακαλέσει μια έγκριση που έχει χορηγήσει προηγουμένως, πρέπει να ενημερώσει αμέσως σχετικά τα άλλα Συμβαλλόμενα Μέρη που εφαρμόζουν τον παρόντα κανονισμό, μέσω εγγράφου κοινοποίησης σύμφωνα με το υπόδειγμα του παραρτήματος 1 ή/και του παραρτήματος 2 του παρόντος κανονισμού.
            
         10.   ΤΡΟΠΟΠΟΙΗΣΗ ΚΑΙ ΕΠΕΚΤΑΣΗ ΤΗΣ ΕΓΚΡΙΣΗΣ ΤΥΠΟΥ ΚΑΘΙΣΜΑΤΟΣ Η/ΚΑΙ ΤΥΠΟΥ ΟΧΗΜΑΤΟΣ
   
               10.1.
            
            
               Κάθε τροποποίηση του τύπου καθίσματος ή/και τύπου οχήματος κοινοποιείται στη διοικητική υπηρεσία που ενέκρινε τον τύπο καθίσματος ή/και τον τύπο οχήματος. Η υπηρεσία τότε δύναται:
               
                           10.1.1.
                        
                        
                           Να θεωρήσει ότι οι τροποποιήσεις δεν είναι πιθανόν να επιφέρουν αξιόλογο δυσμενές αποτέλεσμα και ότι οπωσδήποτε το κάθισμα ή/και το όχημα εξακολουθεί να πληροί τις απαιτήσεις, ή
                        
                     
                           10.1.2.
                        
                        
                           Να απαιτήσει περαιτέρω έκθεση δοκιμών από την τεχνική υπηρεσία που είναι αρμόδια για τη διεξαγωγή των δοκιμών.
                        
                     
         
               10.2.
            
            
               Επιβεβαίωση ή άρνηση της έγκρισης, όπου θα αναφέρονται οι μεταβολές, κοινοποιείται στα Συμβαλλόμενα Μέρη της Συμφωνίας που εφαρμόζουν τον παρόντα κανονισμό σύμφωνα με τη διαδικασία που καθορίζεται στην παράγραφο 4.4 ανωτέρω.
            
         
               10.3.
            
            
               Η αρμόδια αρχή που εκδίδει επέκταση έγκρισης καθορίζει αύξοντα αριθμό για την εν λόγω επέκταση και ενημερώνει σχετικώς τα άλλα Συμβαλλόμενα Μέρη της Συμφωνίας του 1958 που εφαρμόζουν τον παρόντα κανονισμό μέσω εγγράφου κοινοποίησης σύμφωνα με το υπόδειγμα του παραρτήματος 1 και/ ή του παραρτήματος 2 του παρόντος κανονισμού.
            
         11.   ΟΡΙΣΤΙΚΗ ΔΙΑΚΟΠΗ ΠΑΡΑΓΩΓΗΣ
   Αν ο κάτοχος της έγκρισης διακόψει οριστικά την παραγωγή ενός τύπου οχήματος που έχει εγκριθεί σύμφωνα με τον παρόντα κανονισμό, ενημερώνει σχετικώς την αρχή που χορήγησε την έγκριση. Με τη λήψη της σχετικής κοινοποίησης, η εν λόγω αρχή ενημερώνει σχετικώς τα άλλα Συμβαλλόμενα Μέρη της Συμφωνίας του 1958 που εφαρμόζουν τον παρόντα κανονισμό μέσω εγγράφου κοινοποίησης σύμφωνα με το υπόδειγμα του παραρτήματος 1 ή/και του παραρτήματος 2 του παρόντος κανονισμού.
   12.   ΜΕΤΑΒΑΤΙΚΕΣ ΔΙΑΤΑΞΕΙΣ
   
               12.1.
            
            
               Από την επίσημη ημερομηνία έναρξης ισχύος της σειράς τροπολογιών 01, κανένα Συμβαλλόμενο Μέρος που εφαρμόζει τον παρόντα κανονισμό δεν δύναται να αρνηθεί τη χορήγηση εγκρίσεων ΟΕΕ δυνάμει του παρόντος κανονισμού, όπως αυτός τροποποιήθηκε από τη σειρά τροπολογιών 01.
            
         
               12.2.
            
            
               Από την 1η Οκτωβρίου 1999 για οχήματα της κατηγορίας M2 με μέγιστη μάζα που δεν υπερβαίνει τα 3 500 kg και από την εξηκοστή ημέρα μετά την έναρξη ισχύος της σειράς τροπολογιών 01 του παρόντος κανονισμού για τα οχήματα της κατηγορίας M3, τα Συμβαλλόμενα Μέρη που εφαρμόζουν τον παρόντα κανονισμό πρέπει να χορηγούν εγκρίσεις ΟΕΕ μόνο αν ικανοποιούνται οι απαιτήσεις του παρόντος κανονισμού, όπως αυτός τροποποιήθηκε με τη σειρά τροπολογιών 01.
            
         
               12.3.
            
            
               Από την 1η Οκτωβρίου 2001 για οχήματα της κατηγορίας M2 με μέγιστη μάζα που δεν υπερβαίνει τα 3 500 kg και από την 1η Οκτωβρίου 1999 για οχήματα της κατηγορίας M3, τα Συμβαλλόμενα Μέρη που εφαρμόζουν τον παρόντα κανονισμό επιτρέπεται να αρνούνται να αναγνωρίζουν εγκρίσεις που δεν χορηγήθηκαν σύμφωνα με τη σειρά τροπολογιών 01 του παρόντος κανονισμού.
            
         13.   ΟΝΟΜΑΤΑ ΚΑΙ ΔΙΕΥΘΥΝΣΕΙΣ ΤΩΝ ΤΕΧΝΙΚΩΝ ΥΠΗΡΕΣΙΩΝ ΠΟΥ ΕΙΝΑΙ ΥΠΕΥΘΥΝΕΣ ΓΙΑ ΤΗ ΔΙΕΞΑΓΩΓΗ ΔΟΚΙΜΩΝ ΕΓΚΡΙΣΗΣ ΚΑΙ ΤΩΝ ΔΙΟΙΚΗΤΙΚΩΝ ΥΠΗΡΕΣΙΩΝ
   Τα Συμβαλλόμενα Μέρη της Συμφωνίας του 1958 που εφαρμόζουν τον παρόντα κανονισμό κοινοποιούν στη Γραμματεία των Ηνωμένων Εθνών τα ονόματα και τις διευθύνσεις των τεχνικών υπηρεσιών που είναι υπεύθυνες για τη διεξαγωγή των δοκιμών έγκρισης και των διοικητικών υπηρεσιών που χορηγούν εγκρίσεις και στις οποίες πρέπει να στέλνονται τα εκδοθέντα σε άλλες χώρες έγγραφα που πιστοποιούν έγκριση ή άρνηση ή επέκταση ή ανάκληση έγκρισης.
   
      (1)  Όπως προσδιορίζονται στο παράρτημα 7 της Ενοποιημένης Απόφασης για την Κατασκευή Οχημάτων (R.E.3), έγγραφο TRANS/WP.29/78/Rev.1/Amend.2, όπως τροποποιήθηκε τελικά με την Τροπολογία 4.
   
      (2)  Οι τεχνικές προδιαγραφές και τα λεπτομερή σχέδια του HYBRID ΙΙ και ΙΙΙ, που αντιστοιχούν στις κύριες διαστάσεις του ενήλικα άνδρα του πεντηκοστού εκατοστημορίου των Ηνωμένων Πολιτειών Αμερικής, και οι προδιαγραφές για την προσαρμογή του για τη δοκιμή αυτή έχουν κατατεθεί στον Γενικό Γραμματέα των Ηνωμένων Εθνών και είναι διαθέσιμα κατόπιν αίτησης στη γραμματεία της Οικονομικής Επιτροπής για την Ευρώπη, Palais des Nations, Γενεύη, Ελβετία.
   
      (3)  1 για τη Γερμανία, 2 για τη Γαλλία, 3 για την Ιταλία, 4 για την Ολλανδία, 5 για τη Σουηδία, 6 για το Βέλγιο, 7 για την Ουγγαρία, 8 για την Τσεχική Δημοκρατία, 9 για την Ισπανία, 10 για τη Σερβία, 11 για το Ηνωμένο Βασίλειο, 12 για την Αυστρία, 13 για το Λουξεμβούργο, 14 για την Ελβετία, 15 (κενό), 16 για τη Νορβηγία, 17 για τη Φινλανδία, 18 για τη Δανία, 19 για τη Ρουμανία, 20 για την Πολωνία, 21 για την Πορτογαλία, 22 για τη Ρωσική Ομοσπονδία, 23 για την Ελλάδα, 24 για την Ιρλανδία, 25 για την Κροατία, 26 για τη Σλοβενία, 27 για τη Σλοβακία, 28 για τη Λευκορωσία, 29 για την Εσθονία, 30 (κενό), 31 για τη Βοσνία και Ερζεγοβίνη, 32 για τη Λετονία, 33 (κενό), 34 για τη Βουλγαρία, 35 (κενό), 36 για τη Λιθουανία, 37 για την Τουρκία, 38 (κενό), 39 για το Αζερμπαϊτζάν, 40 για την Πρώην Γιουγκοσλαβική Δημοκρατία της Μακεδονίας, 41 (κενό), 42 για την Ευρωπαϊκή Κοινότητα (οι εγκρίσεις χορηγούνται από τα κράτη μέλη της με χρήση του αντίστοιχου συμβόλου ΟΕΕ τους), 43 για την Ιαπωνία, 44 (κενό), 45 για την Αυστραλία, 46 για την Ουκρανία, 47 για τη Νότιο Αφρική, 48 για τη Νέα Ζηλανδία, 49 για την Κύπρο, 50 για τη Μάλτα, 51 για τη Δημοκρατία της Κορέας, 52 για τη Μαλαισία, 53 για την Ταϊλάνδη, 54 και 55 (κενά) και 56 για το Μαυροβούνιο. Οι επόμενοι αριθμοί θα αποδοθούν σε άλλες χώρες με τη χρονολογική σειρά με την οποία θα κυρώσουν ή θα προσχωρήσουν στη Συμφωνία σχετικά με την υιοθέτηση ενιαίων τεχνικών προδιαγραφών για τροχοφόρα οχήματα, εξοπλισμό και εξαρτήματα τα οποία δύνανται να τοποθετηθούν ή/και να χρησιμοποιηθούν σε τροχοφόρα οχήματα και τους όρους για την αμοιβαία αναγνώριση των εγκρίσεων που χορηγούνται με βάση τις προδιαγραφές αυτές, και οι αριθμοί που αποδίδονται κατά αυτό τον τρόπο θα κοινοποιούνται από τον Γενικό Γραμματέα των Ηνωμένων Εθνών στα Συμβαλλόμενα Μέρη της Συμφωνίας.
   
      Προσάρτημα 1
      
         Διαδικασίες δοκιμών για καθίσματα σύμφωνα με την παράγραφο 5 ή/και αγκυρώσεις σύμφωνα με την παράγραφο 6.1.2
      
      1.   Απαιτήσεις
      1.1.   Οι δοκιμές πρέπει να προσδιορίζουν:
      
                  1.1.1.
               
               
                  Αν ο επιβάτης (οι επιβάτες) του καθίσματος συγκρατείται (συγκρατούνται) σωστά από το κάθισμα (τα καθίσματα) εμπρός του (τους) ή/και μέσω της χρήσης ζώνης ασφαλείας.
                  
                              1.1.1.1.
                           
                           
                              Αυτή η απαίτηση θεωρείται ότι ικανοποιείται αν η εμπρόσθια κίνηση οποιουδήποτε μέρους του κορμού και της κεφαλής του ανδρεικέλου δεν υπερβεί το εγκάρσιο κατακόρυφο επίπεδο που βρίσκεται σε απόσταση 1,6 m από το σημείο «R» του βοηθητικού καθίσματος.
                           
                        
            
                  1.1.2.
               
               
                  Αν ο επιβάτης (οι επιβάτες) του καθίσματος δεν τραυματίζεται (τραυματίζονται) σοβαρά.
                  
                              1.1.2.1.
                           
                           
                              Αυτή η απαίτηση θεωρείται ότι ικανοποιείται αν πληρούνται τα ακόλουθα κριτήρια εμβιομηχανικής αποδοχής για το οργανοφόρο ανδρείκελο, τα οποία προσδιορίζονται σύμφωνα με το προσάρτημα 4, ήτοι:
                              
                                          1.1.2.1.1.
                                       
                                       
                                          το κριτήριο αποδοχής κεφαλής ΗΑC είναι μικρότερο από 500,
                                       
                                    
                                          1.1.2.1.2.
                                       
                                       
                                          το κριτήριο αποδοχής θώρακα (ThAC) είναι μικρότερο από 30g εκτός από περιόδους συνολικά μικρότερες των 3 ms (g = 9,81 m/s2),
                                       
                                    
                                          1.1.2.1.3.
                                       
                                       
                                          το κριτήριο αποδοχής μηριαίου οστού (FAC) είναι μικρότερο από 10kN και δεν γίνεται υπέρβαση της τιμής των 8 kN για περιόδους συνολικά μικρότερες των 20 ms.
                                       
                                    
                        
            
                  1.1.3.
               
               
                  Αν το κάθισμα και η έδραση του καθίσματος έχουν επαρκή αντοχή.
                  
                              1.1.3.1.
                           
                           
                              Αυτή η απαίτηση θεωρείται ότι ικανοποιείται αν:
                              
                                          1.1.3.1.1.
                                       
                                       
                                          κανένα μέρος του καθίσματος, της έδρασης του καθίσματος ή των παρελκόμενων δεν αποσπάται εντελώς κατά τη διάρκεια της δοκιμής,
                                       
                                    
                                          1.1.3.1.2.
                                       
                                       
                                          το κάθισμα συγκρατείται σταθερά, ακόμη και αν μία ή περισσότερες αγκυρώσεις αποσπαστούν μερικώς και όλα τα συστήματα ασφάλισης παραμείνουν άθικτα καθόλη τη διάρκεια της δοκιμής,
                                       
                                    
                                          1.1.3.1.3.
                                       
                                       
                                          ύστερα από τη δοκιμή, κανένα δομικό μέρος του καθίσματος ή των παρελκόμενων δεν έχει οποιαδήποτε ρωγμή ή κοφτερά μέρη ή προεξοχές που είναι πιθανό να προκαλέσουν σωματική βλάβη.
                                       
                                    
                        
            1.2.   Όλα τα εξαρτήματα στερέωσης που βρίσκονται στο πίσω μέρος του καθίσματος ή παρελκόμενα αυτού πρέπει να είναι τέτοια ώστε να μειώνεται ο κίνδυνος πρόκλησης σωματικής βλάβης σε επιβάτη κατά την πρόσκρουση. Αυτή η απαίτηση θεωρείται ότι ικανοποιείται αν οποιοδήποτε μέρος που δύναται να έρθει σε επαφή με σφαίρα διαμέτρου 165 mm παρουσιάζει ακτίνα καμπυλότητας τουλάχιστον 5 mm.
      
                  1.2.1.
               
               
                  Αν οποιοδήποτε μέρος των εξαρτημάτων στερέωσης και των παρελκομένων που προαναφέρονται είναι κατασκευασμένο από υλικό σκληρότητας κατώτερης από 50 Shore Α σε άκαμπτο υπόστρωμα· οι απαιτήσεις που καθορίζονται στην παραπάνω παράγραφο 1.2 ισχύουν μόνο για το άκαμπτο υπόστρωμα.
               
            
                  1.2.2.
               
               
                  Τα μέρη του πίσω μέρους του καθίσματος, όπως διατάξεις ρύθμισης για το κάθισμα και παρελκόμενα, δεν υπόκεινται στις απαιτήσεις της παραγράφου 1.2, αν στην θέση ηρεμίας βρίσκονται κάτω από ένα οριζόντιο επίπεδο 400 mm πάνω από το επίπεδο αναφοράς, ακόμη και αν ο επιβάτης θα μπορούσε να έλθει σε επαφή με αυτά.
               
            2.   Προετοιμασία του προς δοκιμή καθίσματος
      2.1.   Το προς δοκιμή κάθισμα τοποθετείται:
      
                  2.1.1.
               
               
                  είτε σε εξέδρα δοκιμών αντιπροσωπευτική του σώματος ενός οχήματος,
               
            
                  2.1.2.
               
               
                  είτε σε άκαμπτη εξέδρα δοκιμών.
               
            2.2.   Η αγκύρωση στην εξέδρα δοκιμών που προβλέπεται για το κάθισμα (τα καθίσματα) δοκιμής πρέπει να είναι ταυτόσημη ή να έχει τα ίδια χαρακτηριστικά με εκείνη που χρησιμοποιείται στο όχημα (στα οχήματα) όπου προορίζεται να χρησιμοποιείται το κάθισμα.
      2.3.   Το προς δοκιμή κάθισμα πρέπει να είναι πλήρες με όλη την επένδυση και τα παρελκόμενα. Αν το κάθισμα είναι εφοδιασμένο με τραπεζάκι, αυτό πρέπει να βρίσκεται στη θέση στοιβασίας.
      2.4.   Αν είναι συρόμενο, το κάθισμα θα τοποθετείται στη θέση μέγιστης επέκτασης.
      2.5.   Αν είναι ρυθμιζόμενο, το ερεισίνωτο του καθίσματος πρέπει να ρυθμιστεί ούτως ώστε η προκύπτουσα κλίση του κορμού του ανδρεικέλου που χρησιμοποιείται για τον προσδιορισμό του σημείου «H» και της πραγματικής γωνίας του κορμού για τις θέσεις καθήμενων των οχημάτων να είναι κατά το δυνατόν πλησιέστερη προς εκείνη που συνιστάται από τον κατασκευαστή για κανονική χρήση ή, ελλείψει συγκεκριμένης σύστασης του κατασκευαστή, κατά το δυνατόν πλησιέστερη προς τις 25° προς τα πίσω σε σχέση με την κατακόρυφο.
      2.6   Αν το πίσω κάθισμα είναι εξοπλισμένο με ρυθμιζόμενο καθ’ ύψος προσκέφαλο, αυτό πρέπει να βρίσκεται στη χαμηλότερη θέση του.
      2.7.   Οι ζώνες ασφαλείας εγκεκριμένου τύπου, σύμφωνα με τον κανονισμό αριθ. 16, που είναι τοποθετημένες σε αγκυρώσεις εγκατεστημένες σύμφωνα με τον κανονισμό αριθ. 14 (συμπεριλαμβανομένης, κατά περίπτωση, της παρέκκλισης που προβλέπεται στην παράγραφο 7.4 του εν λόγω κανονισμού) τοποθετούνται τόσο στο βοηθητικό κάθισμα, όσο και στο προς δοκιμή κάθισμα.
      3.   Δυναμικές δοκιμές
      3.1.   Δοκιμή 1
      Η εξέδρα δοκιμής πρέπει να τοποθετηθεί πάνω σε φορείο.
      3.2.   Βοηθητικό κάθισμα
      Το βοηθητικό κάθισμα επιτρέπεται να είναι του ίδιου τύπου με το κάθισμα που υποβάλλεται σε δοκιμή και πρέπει να βρίσκεται παράλληλα και ευθέως οπισθίως του καθίσματος που υποβάλλεται σε δοκιμή. Τα δύο καθίσματα πρέπει να είναι στο ίδιο ύψος, να έχουν ρυθμιστεί με τον ίδιο τρόπο και σε απόσταση 750 mm.
      
                  3.2.1.
               
               
                  Αν χρησιμοποιείται βοηθητικό κάθισμα διαφορετικού τύπου, αυτό θα αναφέρεται στο έγγραφο κοινοποίησης που αφορά την έγκριση ενός τύπου καθίσματος και τη συμμόρφωση με το υπόδειγμα του παραρτήματος 1 του παρόντος κανονισμού.
               
            3.3.   Ανδρείκελο
      
                  3.3.1.
               
               
                  Το ανδρείκελο τοποθετείται μη προσδεδεμένο στο βοηθητικό κάθισμα, ούτως ώστε το επίπεδο συμμετρίας του να αντιστοιχεί στο επίπεδο συμμετρίας της εν λόγω θέσης καθήμενων.
               
            
                  3.3.2.
               
               
                  Τα χέρια του ανδρεικέλου πρέπει να στηρίζονται στους μηρούς του με τους αγκώνες να αγγίζουν το ερεισίνωτο του καθίσματος. Τα πόδια πρέπει να εκτείνονται στο μέγιστο και, αν είναι δυνατόν, να είναι παράλληλα. Οι φτέρνες πρέπει να εφάπτονται του εδάφους.
               
            
                  3.3.3.
               
               
                  Κάθε απαιτούμενο ανδρείκελο θα εγκαθίσταται σε ένα κάθισμα σύμφωνα με την ακόλουθη διαδικασία:
                  
                              3.3.3.1.
                           
                           
                              το ανδρείκελο τοποθετείται στο κάθισμα όσο το δυνατόν πλησιέστερα στην επιθυμητή θέση,
                           
                        
                              3.3.3.2.
                           
                           
                              μια επίπεδη άκαμπτη επιφάνεια με εμβαδόν 76 mm x 76 mm τοποθετείται όσο το δυνατόν χαμηλότερα έναντι του εμπρόσθιου μέρους του κορμού του ανδρεικέλου,
                           
                        
                              3.3.3.3.
                           
                           
                              η επίπεδη επιφάνεια πιέζεται οριζοντίως έναντι του κορμού του ανδρεικέλου με φορτίο μεταξύ 25 και 35 daN:
                              
                                          3.3.3.3.1.
                                       
                                       
                                          ο κορμός έλκεται προς τα εμπρός από τους ώμους προς την κατακόρυφη θέση, στη συνέχεια ανακλίνεται στο ερεισίνωτο του καθίσματος. Αυτή η ενέργεια εκτελείται δύο φορές.
                                       
                                    
                                          3.3.3.3.2.
                                       
                                       
                                          χωρίς να κινείται ο κορμός, η κεφαλή τοποθετείται σε θέση τέτοια ώστε η εξέδρα που υποστηρίζει τα όργανα μέτρησης που περιέχονται στην κεφαλή να είναι οριζόντια και το μεσοβελιαίο επίπεδο της κεφαλής να είναι παράλληλο με εκείνο του οχήματος,
                                       
                                    
                        
                              3.3.3.4.
                           
                           
                              η επίπεδη επιφάνεια αφαιρείται προσεκτικά,
                           
                        
                              3.3.3.5.
                           
                           
                              το ανδρείκελο μετακινείται προς τα εμπρός πάνω στο κάθισμα και επαναλαμβάνεται η διαδικασία εγκατάστασης που περιγράφεται παραπάνω,
                           
                        
                              3.3.3.6.
                           
                           
                              αν είναι απαραίτητο, διορθώνεται η θέση των κάτω μελών,
                           
                        
                              3.3.3.7.
                           
                           
                              τα εγκατεστημένα όργανα μέτρησης δεν πρέπει σε καμία περίπτωση να επηρεάζουν την κίνηση του ανδρεικέλου κατά την πρόσκρουση,
                           
                        
                              3.3.3.8.
                           
                           
                              η θερμοκρασία του συστήματος των οργάνων μέτρησης πρέπει να σταθεροποιηθεί πριν από τη δοκιμή και να διατηρηθεί, στο μέτρο του δυνατού, μεταξύ 19° και 26°C.
                           
                        
            3.4.   Προσομοίωση πρόσκρουσης
      
                  3.4.1.
               
               
                  Η συνολική μεταβολή ταχύτητας του φορείου που προσομοιώνει την πρόσκρουση πρέπει να είναι μεταξύ 30 και 32 km/h.
               
            
                  3.4.2.
               
               
                  Η επιβράδυνση ή, κατ’ επιλογήν του αιτούντος, επιτάχυνση του φορείου κατά τη διάρκεια της προσομοίωσης πρόσκρουσης πρέπει να είναι σύμφωνη με τις διατάξεις που παρουσιάζονται στην Εικόνα 1 παρακάτω. Εκτός από διαστήματα συνολικής διάρκειας μικρότερης των 3 ms, η καμπύλη επιβράδυνσης ή επιτάχυνσης του φορείου ως συνάρτηση του χρόνου πρέπει να παραμείνει μεταξύ των οριακών καμπυλών που παρουσιάζονται στην Εικόνα 1.
               
            
                  3.4.3.
               
               
                  Εξάλλου, η μέση επιτάχυνση ή επιβράδυνση πρέπει να κυμαίνεται μεταξύ 6,5 και 8,5 g.
               
            3.5.   Δοκιμή 2
      
                  3.5.1.
               
               
                  Η δοκιμή 1 πρέπει να επαναληφθεί με ένα ανδρείκελο καθισμένο στο βοηθητικό κάθισμα: το ανδρείκελο πρέπει να είναι προσδεδεμένο με ζώνη ασφαλείας τοποθετημένη και ρυθμισμένη σύμφωνα με τις οδηγίες του κατασκευαστή. Ο αριθμός των σημείων αγκύρωσης της ζώνης ασφάλειας για το σκοπό της δοκιμής 2 πρέπει να καταγράφεται στο έγγραφο κοινοποίησης σχετικά με την έγκριση ενός τύπου καθίσματος σύμφωνα με το υπόδειγμα του παραρτήματος 1 του παρόντος κανονισμού.
               
            
                  3.5.2.
               
               
                  Το βοηθητικό κάθισμα πρέπει είτε να είναι του ίδιου τύπου με το κάθισμα που υποβάλλεται σε δοκιμή ή διαφορετικού τύπου, τα στοιχεία του οποίου πρέπει να καταγράφονται στο έγγραφο κοινοποίησης σχετικά με την έγκριση ενός τύπου καθίσματος το οποίο καταρτίζεται σύμφωνα με το υπόδειγμα του παραρτήματος 1 του παρόντος κανονισμού.
               
            
                  3.5.3.
               
               
                  Σε περίπτωση όπου η δοκιμή 2 διεξάγεται με το ανδρείκελο προσδεδεμένο με ζώνη 3 σημείων και δεν γίνεται υπέρβαση των κριτηρίων τραυματισμού, το βοηθητικό κάθισμα θεωρείται ότι πληροί τις απαιτήσεις σχετικά με τα φορτία στατικής δοκιμής και την κίνηση της άνω αγκύρωσης κατά τη διάρκεια της δοκιμής που καθορίζεται στον κανονισμό αριθ. 14 σχετικά με αυτήν την εγκατάσταση.
               
            
         Εικόνα 1
      
      
         
   
   
      Προσάρτημα 2
      
         Διαδικασία δοκιμών για τις αγκυρώσεις ενός οχήματος κατ’ εφαρμογή της παραγράφου 6.1.1
      
      1.   Εξοπλισμός δοκιμής
      
                  1.1.
               
               
                  Μια άκαμπτη δομή επαρκώς αντιπροσωπευτική του καθίσματος που προορίζεται για χρήση στο όχημα στερεώνεται με τα μέσα στερέωσης (μπουλόνια, βίδες, κ.λπ.) που παρέχονται από τον κατασκευαστή στα τμήματα της δομής που υποβάλλονται στις δοκιμές.
               
            
                  1.2.
               
               
                  Αν μπορούν να τοποθετηθούν στην ίδια αγκύρωση πολλοί τύποι καθισμάτων που διαφέρουν μεταξύ τους σε σχέση με την απόσταση μεταξύ των εμπρόσθιων και οπίσθιων άκρων των πελμάτων τους, η δοκιμή πρέπει να διεξαχθεί με τη μικρότερη βάση. Αυτή η βάση θα περιγράφεται στο πιστοποιητικό έγκρισης τύπου.
               
            2.   Διαδικασία δοκιμής
      
                  2.1.
               
               
                  Πρέπει να εφαρμοστεί δύναμη F,
               
            
                  2.1.1.
               
               
                  σε ύψος 750 mm πάνω από το επίπεδο αναφοράς και στην κατακόρυφη γραμμή που περιέχει το γεωμετρικό κέντρο της επιφάνειας που οριοθετείται από το πολύγωνο που έχει τα διάφορα σημεία αγκύρωσης ως κορυφές ή, κατά περίπτωση, τις απώτατες αγκυρώσεις του καθίσματος, από την άκαμπτη δομή όπως ορίζεται στην παράγραφο 1.1 ανωτέρω,
               
            
                  2.1.2.
               
               
                  οριζοντίως και με κατεύθυνση προς το εμπρόσθιο μέρος του οχήματος,
               
            
                  2.1.3.
               
               
                  με όσο το δυνατόν συντομότερη καθυστέρηση και για διάρκεια τουλάχιστον 0,2 s.
               
            
                  2.2.
               
               
                  Η δύναμη F προσδιορίζεται είτε
               
            
                  2.2.1.
               
               
                  με τον ακόλουθο τύπο: F = (5 000 ± 50) × i
                  όπου:
                  το F δίνεται σε Ν και το i αναπαριστά τον αριθμό των θέσεων καθήμενων του καθίσματος για το οποίο πρόκειται να εγκριθούν οι προς δοκιμή αγκυρώσεις, είτε, αν το ζητήσει ο κατασκευαστής,
               
            
                  2.2.2.
               
               
                  σύμφωνα με τα αντιπροσωπευτικά φορτία που μετρώνται κατά τη διάρκεια δυναμικών δοκιμών, όπως περιγράφονται στο προσάρτημα 1 του παρόντος κανονισμού.
               
            
   
      Προσάρτημα 3
      
         ΜΕΤΡΗΣΕΙΣ ΠΟΥ ΠΡΕΠΕΙ ΝΑ ΓΙΝΟΥΝ
      
      1.   Όλες οι μετρήσεις που είναι απαραίτητες πρέπει να διενεργούνται με συστήματα μέτρησης που πληρούν τις προδιαγραφές του Διεθνούς Προτύπου ISO 6487:1987 με τίτλο «Τεχνικές μέτρησης σε δοκιμές πρόσκρουσης: Όργανα».
      2.   Δυναμική δοκιμή
      2.1.   Μετρήσεις που πρέπει να γίνουν στο φορείο
      Πρέπει να μετρηθούν τα χαρακτηριστικά επιτάχυνσης ή επιβράδυνσης του φορείου, από τις επιβραδύνσεις ή επιταχύνσεις που μετρώνται στο άκαμπτο πλαίσιο του φορείου, με συστήματα μέτρησης με CFC 60.
      2.2.   Μετρήσεις που πρέπει να γίνουν σε ανδρείκελα
      Οι ενδείξεις των οργάνων μέτρησης καταγράφονται μέσω ανεξάρτητων διαύλων δεδομένων των ακολούθων CFC:
      
                  2.2.1.
               
               
                  Μετρήσεις στην κεφαλή του ανδρεικέλου
                  Η συνισταμένη τριαξονική επιτάχυνση που αναφέρεται στο κέντρο βάρους (γr) (1) πρέπει να μετρηθεί με CFC 600.
               
            
                  2.2.2.
               
               
                  Μετρήσεις στο θώρακα του ανδρεικέλου
                  Η συνισταμένη επιτάχυνση στο κέντρο βάρους πρέπει να μετρηθεί με CFC 180.
               
            
                  2.2.3.
               
               
                  Μετρήσεις στο μηριαίο οστό του ανδρεικέλου
                  Η αξονική δύναμη συμπίεσης πρέπει να μετρηθεί με CFC 600.
               
            
         (1)  Εκφρασμένη σε g (= 9,81 m/s2), η βαθμωτή τιμή της οποίας υπολογίζεται σύμφωνα με τον ακόλουθο τύπο:
      
         
      όπου:
      
                  γl
                  
               
               
                  =
               
               
                  η τιμή της στιγμιαίας διαμήκους επιτάχυνσης,
               
            
                  γv
                  
               
               
                  =
               
               
                  η τιμή της στιγμιαίας κατακόρυφης επιτάχυνσης,
               
            
                  γt
                  
               
               
                  =
               
               
                  τιμή της στιγμιαίας εγκάρσιας επιτάχυνσης.
               
            
   
      Προσάρτημα 4
      
         ΚΑΘΟΡΙΣΜΟΣ ΤΩΝ ΚΡΙΤΗΡΙΩΝ ΑΠΟΔΟΧΗΣ
      
      1.   Κριτήριο αποδοχής κεφαλής (ΗΑC)
      
                  1.1.
               
               
                  Αυτό το κριτήριο τραυματισμού (ΗΑC) υπολογίζεται με βάση τη συνισταμένη τριαξονική επιτάχυνση που μετράται σύμφωνα με το προσάρτημα 3, παράγραφος 2.2.1, με τον ακόλουθο τύπο:
                  
                     
                  όπου t1 και t2 είναι οποιεσδήποτε τιμές χρόνου κατά τη διάρκεια της δοκιμής και ΗΑC είναι η μέγιστη τιμή για το χρονικό διάστημα t1, t2. Οι τιμές των t1 και t2 εκφράζονται σε δευτερόλεπτα.
               
            2.   Κριτήριο αποδοχής θώρακα (ThAC)
      
                  2.1.
               
               
                  Αυτό το κριτήριο καθορίζεται από την απόλυτη τιμή της συνισταμένης επιτάχυνσης, εκφραζόμενη σε g και μετρούμενη σύμφωνα με το προσάρτημα 3, παράγραφος 2.2.2, και από την περίοδο επιτάχυνσης, εκφραζόμενη σε ms.
               
            3.   Κριτήριο αποδοχής μηριαίου οστού (FAC)
      Αυτό το κριτήριο καθορίζεται από τη θλιπτική φόρτιση, εκφρασμένη σε kN, που μεταδίδεται αξονικά σε κάθε μηριαίο οστό του ανδρεικέλου, μετρούμενη σύμφωνα με το προσάρτημα 3, παράγραφος 2.2.3, και από τη διάρκεια της θλιπτικής φόρτισης, εκφραζόμενη σε ms.
   
   
      Προσάρτημα 5
      
         ΑΠΑΙΤΗΣΕΙΣ ΚΑΙ ΔΙΑΔΙΚΑΣΙΕΣ ΣΤΑΤΙΚΗΣ ΔΟΚΙΜΗΣ
      
      1.   Απαιτήσεις
      1.1.   Σκοπός των απαιτήσεων για τα καθίσματα που υποβάλλονται σε δοκιμή σύμφωνα με το παρόν προσάρτημα είναι να προσδιοριστεί:
      
                  1.1.1.
               
               
                  Αν οι χρήστες του καθίσματος συγκρατούνται σωστά από τα καθίσματα που βρίσκονται μπροστά τους,
               
            
                  1.1.2.
               
               
                  Αν οι χρήστες του καθίσματος δεν τραυματίζονται σοβαρά, και
               
            
                  1.1.3.
               
               
                  Αν το κάθισμα και η έδραση του καθίσματος έχουν επαρκή αντοχή.
               
            1.2.   Οι απαιτήσεις της παραπάνω παραγράφου 1.1.1 θεωρείται ότι ικανοποιούνται αν η μέγιστη μετατόπιση του κέντρου εφαρμογής της κάθε δύναμης που καθορίζεται στην παράγραφο 2.2.1 μετρούμενη στο οριζόντιο επίπεδο και στο διάμηκες ενδιάμεσο επίπεδο της οικείας θέσης καθήμενων δεν υπερβαίνει τα 400 mm.
      1.3.   Οι απαιτήσεις της παραπάνω παραγράφου 1.1.2 θεωρείται ότι ικανοποιούνται εφόσον πληρούνται τα ακόλουθα χαρακτηριστικά:
      
                  1.3.1.
               
               
                  Η μέγιστη μετατόπιση του κεντρικού σημείου εφαρμογής κάθε μίας από τις δυνάμεις που καθορίζονται στην παράγραφο 2.2.1, μετρούμενη όπως περιγράφεται στην παράγραφο 1.2, δεν είναι μικρότερη από 100 mm.
               
            
                  1.3.2.
               
               
                  Η μέγιστη μετατόπιση του κεντρικού σημείου εφαρμογής κάθε μίας από τις δυνάμεις που καθορίζονται στην παράγραφο 2.2.2, μετρούμενη όπως περιγράφεται στην παράγραφο 1.2, δεν είναι μικρότερη από 50 mm.
               
            
                  1.3.3.
               
               
                  Όλα τα εξαρτήματα στερέωσης που βρίσκονται στο πίσω μέρος του καθίσματος ή παρελκόμενα αυτού πρέπει να είναι τέτοια ώστε να μειώνεται ο κίνδυνος πρόκλησης σωματικής βλάβης σε επιβάτη κατά την πρόσκρουση. Αυτή η απαίτηση θεωρείται ότι ικανοποιείται αν οποιοδήποτε μέρος που δύναται να έρθει σε επαφή με σφαίρα διαμέτρου 165 mm παρουσιάζει ακτίνα καμπυλότητας τουλάχιστον 5 mm.
               
            
                  1.3.4.
               
               
                  Αν οποιοδήποτε μέρος των προαναφερθέντων εξαρτημάτων στερέωσης και παρελκομένων είναι κατασκευασμένο από υλικό σκληρότητας κάτωτερης των 50 Shore Α σε άκαμπτο υπόστρωμα, οι απαιτήσεις που καθορίζονται στην παραπάνω παράγραφο 1.3.3 ισχύουν μόνο για το άκαμπτο υπόστρωμα.
               
            
                  1.3.5.
               
               
                  Τα μέρη του πίσω μέρους του καθίσματος, όπως διατάξεις ρύθμισης για το κάθισμα και παρελκόμενα, δεν υπόκεινται στις απαιτήσεις της παραγράφου 1.3.3, αν στην θέση ηρεμίας βρίσκονται κάτω από ένα οριζόντιο επίπεδο 400 mm πάνω από το επίπεδο αναφοράς, ακόμη και αν ο επιβάτης θα μπορούσε να έλθει σε επαφή μαζί τους.
               
            1.4.   Οι απαιτήσεις της παραγράφου 1.1.3 θεωρείται ότι ικανοποιούνται αν:
      
                  1.4.1.
               
               
                  Κανένα μέρος του καθίσματος, της έδρασης του καθίσματος ή των παρελκομένων δεν αποσπάται εντελώς κατά τη διάρκεια της δοκιμής.
               
            
                  1.4.2.
               
               
                  Το κάθισμα συγκρατείται σταθερά, ακόμη και αν μία ή περισσότερες αγκυρώσεις αποσπαστούν μερικώς και όλα τα συστήματα ασφάλισης παραμένουν άθικτα καθ’ όλη τη διάρκεια της δοκιμής.
               
            
                  1.4.3.
               
               
                  Ύστερα από τη δοκιμή κανένα δομικό μέρος του καθίσματος ή των παρελκομένων δεν έχει οποιαδήποτε ρωγμή ή κοφτερά μέρη ή προεξοχές που είναι πιθανό να προκαλέσουν σωματική βλάβη.
               
            2.   Στατικές δοκιμές
      2.1.   Εξοπλισμός δοκιμής
      
                  2.1.1.
               
               
                  Αυτός αποτελείται από κυλινδρικές επιφάνειες με ακτίνα καμπυλότητας ίση με 82 ± 3 mm και πλάτος:
                  
                              2.1.1.1.
                           
                           
                              τουλάχιστον ίσο με το πλάτος του ερεισινώτου κάθε θέσης καθήμενων του προς δοκιμή καθίσματος για την άνω μήτρα,
                           
                        
                              2.1.1.2.
                           
                           
                              ίσο με 320 – 0/+ 10 mm για την κάτω μήτρα, όπως φαίνεται στην Εικόνα 1 του παρόντος προσαρτήματος.
                           
                        
            
                  2.1.2.
               
               
                  Η επιφάνεια που εφάπτεται στα μέρη του καθίσματος πρέπει να είναι κατασκευασμένη από υλικό του οποίου η σκληρότητα δεν είναι μικρότερη των 80 Shore A.
               
            
                  2.1.3.
               
               
                  Κάθε κυλινδρική επιφάνεια πρέπει να είναι εφοδιασμένη με τουλάχιστον έναν αισθητήρα ικανό να μετράει τις δυνάμεις που ασκούνται προς την κατεύθυνση που ορίζεται στην παράγραφο 2.2.1.1.
               
            2.2.   Διαδικασία δοκιμής
      
                  2.2.1.
               
               Μια δύναμη δοκιμής ίση με 
                      N εφαρμόζεται με χρήση μιας συσκευής, σύμφωνα με την ανωτέρω παράγραφο 2.1, στο οπίσθιο μέρος του καθίσματος που αντιστοιχεί σε κάθε θέση καθήμενων του καθίσματος.
                              2.2.1.1.
                           
                           
                              Η κατεύθυνση εφαρμογής της δύναμης πρέπει να βρίσκεται στο κατακόρυφο ενδιάμεσο επίπεδο της εν λόγω θέσης καθήμενων. Πρέπει να είναι οριζόντια και από το οπίσθιο προς το εμπρόσθιο μέρος του καθίσματος.
                           
                        
                              2.2.1.2.
                           
                           
                              Αυτή η κατεύθυνση πρέπει να βρίσκεται σε ύψος H1 το οποίο πρέπει να κυμαίνεται μεταξύ 0,70 m και 0,80 m και πάνω από το επίπεδο αναφοράς. Το ακριβές ύψος θα καθορίζεται από τον κατασκευαστή.
                           
                        
            
                  2.2.2.
               
               Μια δύναμη δοκιμής ίση με 
                      N εφαρμόζεται ταυτόχρονα στο οπίσθιο μέρος του καθίσματος που αντιστοιχεί σε κάθε θέση καθήμενων του καθίσματος στο ίδιο κατακόρυφο επίπεδο και στην ίδια κατεύθυνση στο ύψος H2 το οποίο πρέπει να κυμαίνεται μεταξύ 0,45 και 0,55 m πάνω από το επίπεδο αναφοράς, με συσκευή σύμφωνη με την παραπάνω παράγραφο 2.1. Το ακριβές ύψος θα καθορίζεται από τον κατασκευαστή.
            
                  2.2.3.
               
               
                  Η μήτρα δοκιμής πρέπει να διατηρηθεί όσο το δυνατόν περισσότερο σε επαφή με το πίσω μέρος του καθίσματος κατά τη διάρκεια της εφαρμογής των δυνάμεων που καθορίζονται στις παραγράφους 2.2.1 και 2.2.2 παραπάνω. Θα είναι δυνατή η περιστροφή σε οριζόντιο επίπεδο.
               
            
                  2.2.4.
               
               
                  Όταν το κάθισμα αποτελείται από πλείονες θέσεις καθήμενων, οι δυνάμεις που αντιστοιχούν σε κάθε θέση καθήμενων πρέπει να ασκούνται ταυτόχρονα και πρέπει να υπάρχουν τόσες άνω και κάτω μήτρες όσες είναι οι θέσεις καθήμενων.
               
            
                  2.2.5.
               
               
                  Η αρχική θέση κάθε θέσης καθήμενων κάθε μίας από τις μήτρες καθορίζεται μέσω επαφής των συσκευών δοκιμής με το κάθισμα με δύναμη ίση τουλάχιστον με 20 N.
               
            
                  2.2.6.
               
               
                  Οι δυνάμεις που αναφέρονται στις ανωτέρω παραγράφους 2.2.1 και 2.2.2 πρέπει να ασκηθούν όσο το δυνατό πιο γρήγορα και να διατηρηθούν όλες στην καθορισμένη τιμή, ανεξάρτητα από την παραμόρφωση, τουλάχιστον για 0,2 δευτερόλεπτα.
               
            
                  2.2.7.
               
               
                  Αν η δοκιμή έχει διεξαχθεί με μία ή περισσότερες δυνάμεις, αλλά όχι με όλες τις δυνάμεις μεγαλύτερες από εκείνες που καθορίζονται στις ανωτέρω παραγράφους 2.2.1 και 2.2.2 και αν το κάθισμα πληροί τις απαιτήσεις, η δοκιμή θεωρείται ικανοποιητική.
               
            
         Εικόνα 1
      
      
         Εξοπλισμός στατικής δοκιμής
      
      
         
   
   
      Προσάρτημα 6
      
         Χαρακτηριστικά απορρόφησης ενέργειας του οπίσθιου μέρους των ερεισινώτων
      
      
                  1.
               
               
                  Τα στοιχεία του οπίσθιου τμήματος των ερεισινώτων των καθισμάτων που βρίσκονται στη ζώνη αναφοράς, όπως ορίζεται στην παράγραφο 2.21 του παρόντος κανονισμού, πρέπει να ελέγχονται κατόπιν αιτήσεως του κατασκευαστή, σύμφωνα με τις απαιτήσεις απορρόφησης ενέργειας που διατυπώνονται στο παράρτημα 4 του κανονισμού αριθ. 21. Γι’ αυτό το σκοπό, όλα τα παρελκόμενα που τοποθετούνται πρέπει να υποβάλλονται σε δοκιμή σε όλες τις θέσεις χρήσης, με εξαίρεση τα τραπέζια που θα εξετάζονται στη θέση στοιβασίας.
               
            
                  2.
               
               
                  Αυτή η δοκιμή θα αναφέρεται στο έγγραφο κοινοποίησης της έγκρισης ενός τύπου καθίσματος, το οποίο καταρτίζεται σύμφωνα με το υπόδειγμα του παραρτήματος 1 του παρόντος κανονισμού. Πρέπει επίσης να εσωκλείεται σχεδιάγραμμα που να δείχνει το εμβαδόν του τμήματος του ερεισινώτου του καθίσματος, επαληθευμένο μέσω της δοκιμής διάχυσης ενέργειας.
               
            
   
      ΠΑΡΆΡΤΗΜΑ 1
      
         ΚΟΙΝΟΠΟΙΗΣΗ
      
      [μέγιστη διάσταση: A4 (210 × 297 mm)]
      
         
      
         
   
   
      ΠΑΡΆΡΤΗΜΑ 2
      
         ΚΟΙΝΟΠΟΙΗΣΗ
      
      [μέγιστη διάσταση: A4 (210 × 297 mm)]
      
         
   
   
      ΠΑΡΆΡΤΗΜΑ 3
      
         ΔΙΑΤΑΞΗ ΣΗΜΑΤΩΝ ΕΓΚΡΙΣΗΣ
      
      1.   Διάταξη του σήματος έγκρισης για ένα κάθισμα
      
         
      2.   Διάταξη του σήματος έγκρισης για ένα τύπο οχήματος
      
         
   
   
      ΠΑΡΆΡΤΗΜΑ 4
      
         Τηρούμενη διαδικασία για τον προσδιορισμό του σημείου «Η» και της πραγματικής γωνίας του κορμού για τις θέσεις καθημένου στα οχήματα με κινητήρα
      
      1.   ΣΚΟΠΟΣ
      Η περιγραφόμενη στο παρόν παράρτημα διαδικασία χρησιμοποιείται για τον καθορισμό της θέσης του σημείου «Η» και της πραγματικής γωνίας του κορμού για μία ή πολλές θέσεις καθημένων σε όχημα με κινητήρα και για την επαλήθευση της σχέσης των μετρούμενων δεδομένων προς τις προβλεπόμενες από την μελέτη προδιαγραφές που δίνει ο κατασκευαστής του οχήματος (1).
      2.   ΟΡΙΣΜΟΙ
      Για τους σκοπούς του παρόντος παραρτήματος:
      
                  2.1.
               
               
                  Ως «δεδομένα αναφοράς» νοούνται ένα ή περισσότερα από τα ακόλουθα χαρακτηριστικά μιας θέσης καθήμενων:
                  
                              2.1.1.
                           
                           
                              το σημείο «Η» και το σημείο «R» και ο λόγος τους,
                           
                        
                              2.1.2.
                           
                           
                              η πραγματική και η προβλεπόμενη από τη μελέτη γωνία του κορμού και η μεταξύ τους σχέση,
                           
                        
            
                  2.2.
               
               
                  Ως «τρισδιάστατη μηχανή σημείου “Η”» (μηχανή 3DH) νοείται η διάταξη που χρησιμοποιείται για τον προσδιορισμό των σημείων «Η» και των πραγματικών γωνιών του κορμού. Η εν λόγω διάταξη περιγράφεται στο προσάρτημα 1 του παρόντος παραρτήματος.
               
            
                  2.3.
               
               
                  Ως «σημείο “H”» νοείται το κέντρο άρθρωσης κορμού και μηρών της μηχανής 3 DH που είναι εγκατεστημένη στο κάθισμα του οχήματος σύμφωνα με την παράγραφο 4 ακολούθως. Το σημείο «H» βρίσκεται στο κέντρο του άξονα συμμετρίας της διάταξης που κείται μεταξύ των στοχάστρων του σημείου «H» εκατέρωθεν της μηχανής 3 DH. Το σημείο «H» αντιστοιχεί θεωρητικά στο σημείο «R» (για τις ανοχές βλ. παράγραφο 3.2.2 κατωτέρω). Αφού προσδιοριστεί σύμφωνα με τη διαδικασία που περιγράφεται στην παράγραφο 4, το σημείο «Η» θεωρείται σταθερό σε σχέση με το συγκρότημα καθίσματος-προσκεφάλου και ότι κινείται με αυτό όταν ρυθμίζεται το κάθισμα.
               
            
                  2.4.
               
               
                  Ως «σημείο “R”» ή «σημείο αναφοράς θέσης καθήμενων» νοείται σημείο καθοριζόμενο στα σχέδια του κατασκευαστή για κάθε θέση καθήμενου και ευρισκόμενο συναρτήσει του τρισδιάστατου συστήματος αναφοράς.
               
            
                  2.5.
               
               
                  Ως «γραμμή κορμού» νοείται ο άξονας συμμετρίας της στήλης της μηχανής 3DH με τη στήλη στην απώτατη πίσω θέση.
               
            
                  2.6.
               
               
                  Ως «πραγματική γωνία κορμού» νοείται η γωνία που σχηματίζεται από την κατακόρυφη που διέρχεται από το σημείο «Η» και τη γραμμή του κορμού με χρήση του μοιρογνωμονίου πλάτης επί της της μηχανής 3 DH. Η πραγματική γωνία κορμού αντιστοιχεί θεωρητικά προς την προβλεπόμενη από τη μελέτη γωνία του κορμού (για ανοχές βλ. παράγραφο 3.2.2 κατωτέρω).
               
            
                  2.7.
               
               
                  Ως «προβλεπόμενη από τη μελέτη γωνία του κορμού» νοείται η γωνία που σχηματίζεται από την κατακόρυφη που διέρχεται από το σημείο «R» και τη γραμμή του κορμού σε θέση που αντιστοιχεί στη θέση του ερεισίνωτου που καθορίζεται στα σχέδια του κατασκευαστή του οχήματος.
               
            
                  2.8.
               
               
                  Ως «επίπεδο συμμετρίας του επιβάτη» (C/LO) νοείται το διερχόμενο διά του μέσου επίπεδο επίπεδο της μηχανής 3 DH τοποθετημένης σε κάθε καθορισμένη θέση καθήμενων. Αναπαριστάται με τη συντεταγμένη του σημείου «Η» στον άξονα Y. Για μεμονωμένα καθίσματα, το επίπεδο συμμετρίας του καθίσματος συμπίπτει με το επίπεδο συμμετρίας του επιβάτη. Για τα άλλα καθίσματα, το επίπεδο συμμετρίας του επιβάτη καθορίζεται από τον κατασκευαστή.
               
            
                  2.9.
               
               
                  Ως «τρισδιάστατο σύστημα αναφοράς» νοείται ένα σύστημα, όπως περιγράφεται στο προσάρτημα 2 του παρόντος παραρτήματος.
               
            
                  2.10.
               
               
                  Τα «βασικά σημεία» είναι φυσικά σημεία (οπές, επιφάνειες, σημάδια ή εγκοπές) στο αμάξωμα του οχήματος, όπως ορίζονται από τον κατασκευαστή.
               
            
                  2.11.
               
               
                  Ως «μετρητική στάση του οχήματος» νοείται η θέση του οχήματος όπως ορίζεται από τις συντεταγμένες των βασικών σημείων στο τρισδιάστατο σύστημα αναφοράς.
               
            3.   ΑΠΑΙΤΗΣΕΙΣ
      3.1.   Παρουσίαση δεδομένων
      Για εκάστη θέση καθημένου όπου απαιτούνται δεδομένα αναφοράς για να επιδειχθεί η συμμόρφωση προς τις διατάξεις της παρούσας οδηγίας, όλα ή ενδεδειγμένη επιλογή των ακόλουθων δεδομένων θα παρουσιάζεται υπό τη μορφή που δείχνεται στο προσάρτημα 3 του παρόντος παραρτήματος:
      
                  3.1.1.
               
               
                  οι συντεταγμένες του σημείου «R» σε σχέση με το τρισδιάστατο σύστημα αναφοράς,
               
            
                  3.1.2.
               
               
                  Η προβλεπόμενη από τη μελέτη γωνία του κορμού,
               
            
                  3.1.3.
               
               
                  όλες οι ενδείξεις που είναι απαραίτητες για τη ρύθμιση του καθίσματος (αν είναι ρυθμιζόμενο) στη θέση μέτρησης που ορίζεται στην παράγραφο 4.3 ακολούθως.
               
            3.2.   Σχέση μεταξύ μετρούμενων δεδομένων και προδιαγραφών σχεδιασμού
      3.2.1.   Οι συντεταγμένες του σημείου «H» και η τιμή της πραγματικής γωνίας κορμού που προκύπτει με τη διαδικασία που προβλέπεται στην παράγραφο 4 κατωτέρω πρέπει να συγκρίνονται, αντίστοιχα, με τις συντεταγμένες του σημείου «R» και την τιμή της προβλεπόμενης από τη μελέτη γωνίας του κορμού που υποδεικνύονται από τον κατασκευαστή του οχήματος.
      3.2.2.   Οι σχετικές θέσεις του σημείου «R» και του σημείου «Η» και η σχέση μεταξύ της προβλεπόμενης από τη μελέτη γωνίας του κορμού και της πραγματικής γωνίας κορμού θεωρούνται ικανοποιητικές για την εν λόγω θέση καθήμενων εάν το σημείο «Η», όπως ορίζεται από τις συντεταγμένες του, κείται εντός τετραγώνου με πλευρά μήκους 50 mm με οριζόντιες και κάθετες πλευρές των οποίων οι διαγώνιοι τέμνονται στο σημείο «R» και εάν η πραγματική γωνία κορμού είναι εντός 5° από την γωνία κορμού σχεδιασμού.
      3.2.3.   Αν πληρούνται αυτές οι προϋποθέσεις, το σημείο «R» και η γωνία κορμού σχεδιασμού θα χρησιμοποιούνται προς επιβεβαίωση της συμμόρφωσης με τις διατάξεις του παρόντος κανονισμού.
      3.2.4.   Αν το σημείο «Η» ή η πραγματική γωνία κορμού δεν πληρούν τις απαιτήσεις της παραγράφου 3.2.2 ανωτέρω, το σημείο «Η» και η πραγματική γωνία κορμού πρέπει να προσδιοριστούν δύο ακόμη φορές (τρεις φορές συνολικά). Αν τα αποτελέσματα των δύο και των τριών διαδικασιών πληρούν τις απαιτήσεις, εφαρμόζονται οι όροι της παραγράφου 3.2.3.
      3.2.5.   Αν τα αποτελέσματα τουλάχιστον δύο εκ των τριών διαδικασιών που περιγράφονται στην παραπάνω παράγραφο 3.2.4 δεν πληρούν τις απαιτήσεις της παραγράφου 3.2.2 ανωτέρω, ή αν δεν μπορεί να πραγματοποιηθεί η επαλήθευση διότι ο κατασκευαστής του οχήματος δεν έδωσε πληροφορίες σχετικά με τη θέση του σημείου «R» ή σχετικά με τη γωνία κορμού σχεδιασμού, το κέντρο βάρους των τριών μετρηθέντων σημείων ή ο μέσος όρος των τριών μετρηθεισών γωνιών χρησιμοποιείται και θεωρείται ως ισχύων σε όλες τις περιπτώσεις όπου το σημείο «R» ή η προβλεπόμενη από την μελέτη γωνία του κορμού αναφέρεται στον παρόντα κανονισμό.
      4.   ΔΙΑΔΙΚΑΣΙΑ ΠΡΟΣΔΙΟΡΙΣΜΟΥ ΤΟΥ ΣΗΜΕΙΟΥ «H» ΚΑΙ ΤΗΣ ΠΡΑΓΜΑΤΙΚΗΣ ΓΩΝΙΑΣ ΚΟΡΜΟΥ
      4.1.   Το όχημα πρέπει να προετοιμαστεί κατά την διακριτική ευχέρεια του κατασκευαστή, σε θερμοκρασία 20 ± 10 °C για να εξασφαλιστεί ότι το υλικό του καθίσματος θα αποκτήσει θερμοκρασία δωματίου. Αν το κάθισμα που πρόκειται να ελεγχθεί δεν έχει χρησιμοποιηθεί ποτέ, ένα άτομο ή συσκευή βάρους 70 έως 80 kg πρέπει να καθίσει στο κάθισμα δύο φορές για ένα λεπτό για να καμφθούν το προσκέφαλο και το ερεισίνωτο. Κατόπιν αιτήσεως του κατασκευαστή, όλα τα συγκροτήματα καθισμάτων θα παραμένουν χωρίς φορτίο για ελάχιστη περίοδο 30 λεπτών πριν από την εγκατάσταση της μηχανής 3 DH.
      4.2.   Το όχημα πρέπει να είναι στη μετρητική στάση που ορίζεται στην παράγραφο 2.11 ανωτέρω.
      4.3.   Το κάθισμα, εφόσον είναι ρυθμιζόμενο, ρυθμίζεται πρώτα στην απώτατη πίσω κανονική θέση οδήγησης ή απλής επόχησης, όπως υποδεικνύεται από τον κατασκευαστή του οχήματος, λαμβάνοντας υπόψη μόνον τη ρύθμιση του καθίσματος επί του διαμήκους άξονος, αποκλείοντας τη μετακίνηση του καθίσματος που χρησιμοποιείται για σκοπούς διαφορετικούς από τις κανονικές θέσεις οδήγησης ή απλής επόχησης. Όταν υπάρχουν άλλοι τρόποι ρύθμισης του καθίσματος (κατακόρυφης, γωνιακής, ερεισινώτου, κτλ), οι εν λόγω ρυθμίσεις της θέσης θα ακολουθήσουν όσα ορίζονται από τον κατασκευαστή του οχήματος. Για αναρτώμενα καθίσματα, η κατακόρυφη θέση πρέπει να είναι μόνιμα στερεωμένη και να αντιστοιχεί με την κανονική θέση οδήγησης, όπως ορίζεται από τον κατασκευαστή.
      4.4.   Η επιφάνεια της θέσης καθήμενων που έρχεται σε επαφή με το μηχάνημα 3 DH πρέπει να καλύπτεται από βαμβακερό ύφασμα μουσελίνα, επαρκούς μεγέθους και κατάλληλης υφής, που περιγράφεται ως μονόχρωμο βαμβακερό ύφασμα με 18,9 θηλιές ανά cm2 και βάρος 0,228 kg/m2 ή πλεγμένο ή μη υφαντό πανί ισοδύναμων χαρακτηριστικών.
      Αν η δοκιμή διεξάγεται σε κάθισμα εκτός του οχήματος, το δάπεδο πάνω στο οποίο τοποθετείται το κάθισμα πρέπει να έχει τα ίδια στοιχειώδη χαρακτηριστικά (2) με το δάπεδο του οχήματος στο οποίο προορίζεται να χρησιμοποιηθεί το κάθισμα.
      4.5.   Τοποθετήστε το συγκρότημα καθίσματος και πλάτης της μηχανής 3 DH, με τέτοιο τρόπο ώστε το επίπεδο συμμετρίας του επιβάτη (C/LO) να συμπίπτει με το επίπεδο συμμετρίας της μηχανής 3 DH. Κατόπιν αιτήσεως του κατασκευαστή, η μηχανή 3 DH μπορεί να μετακινηθεί προς τα μέσα ως προς τον άξονα C/LO αν η μηχανή 3 DH βρίσκεται τόσο προς τα έξω ώστε το άκρο του καθίσματος να μην επιτρέπει την επιπέδωσή της.
      4.6.   Συνδέστε τα συγκροτήματα πέλματος και κνήμης στο σύστημα κοιλώματος του καθίσματος, είτε μεμονωμένα είτε με χρήση της άγκυρας και του συγκροτήματος κνήμης. Γραμμή διερχόμενη μέσω των στοχάστρων του σημείου «Η» πρέπει να είναι παράλληλη προς το έδαφος και κάθετη προς το διάμηκες επίπεδο συμμετρίας του καθίσματος.
      4.7.   Ρυθμίστε τις θέσεις πελμάτων και ποδών της μηχανής 3 DH ως εξής:
      4.7.1.   Καθορισμένη θέση καθήμενων: οδηγού και εμπρός ακριανός επιβάτης
      
                  4.7.1.1.
               
               
                  Τα συγκροτήματα πελμάτων και ποδών πρέπει να μετακινηθούν προς τα εμπρός με τρόπο ώστε τα πέλματα να προσλάβουν φυσικές θέσεις στο δάπεδο, μεταξύ των ποδοπλήκτρων, αν χρειαστεί. Στο μέτρο του δυνατού το αριστερό πέλμα να ευρίσκεται σε ίση περίπου απόσταση αριστερά του άξονα συμμετρίας της μηχανής 3DH με εκείνη του δεξιού πέλματος προς τα δεξιά. Το αλφάδι που επαληθεύει τον εγκάρσιο προσανατολισμό της μηχανής 3 DH οριζοντιώνεται επαναρυθμίζοντας κοίλωμα του καθίσματος , αν χρειαστεί, ή μέσω προσαρμογής των συγκροτημάτων ποδών και πελμάτων προς τα πίσω. Η γραμμή που διέρχεται μέσω των στοχάστρων του σημείου «H» πρέπει να διατηρείται κάθετη προς το διάμηκες επίπεδο συμμετρίας του καθίσματος.
               
            
                  4.7.1.2.
               
               
                  Αν το αριστερό πόδι δεν μπορεί να κρατηθεί παράλληλο προς το δεξί και το αριστερό πέλμα δεν μπορεί να στηριχτεί από την κατασκευή, μετακινήστε το αριστερό πέλμα μέχρι να στηριχτεί. Η ευθυγράμμιση των στοχάστρων πρέπει να διατηρείται. Η ευθυγράμμιση των στοχάστρων διατηρείται.
               
            4.7.2.   Καθορισμένη θέση καθήμενων: ακριανή οπίσθια
      Για τα οπίσθια καθίσματα ή τα βοηθητικά καθίσματα, τα πόδια τοποθετούνται σύμφωνα με τις προδιαγραφές του κατασκευαστή. Αν μετά τα πέλματα εφάπτονται με μέρη του δαπέδου που βρίσκονται σε διαφορετικά επίπεδα, το πέλμα το οποίο έρχεται πρώτο σε επαφή με το εμπρόσθιο κάθισμα πρέπει να χρησιμεύει ως σημείο αναφοράς και το άλλο πέλμα πρέπει να είναι διατεταγμένο με τρόπο ώστε το αλφάδι που δίνει τον διαμήκη προσανατολισμό του καθίσματος της συσκευής να δείχνει τον οριζόντιο άξονα.
      4.7.3.   Άλλες καθορισμένες θέσεις καθήμενων:
      Ακολουθείται η γενική διαδικασία που αναφέρεται στην παραπάνω παράγραφο 4.7.1 με τη διαφορά ότι τα πέλματα τοποθετούνται σύμφωνα με τις προδιαγραφές του κατασκευαστή του οχήματος.
      4.8.   Εφαρμόστε βαρίδια ποδών και μηρών και οριζοντιώστε τη μηχανή 3 DH.
      4.9.   Κλίνατε προς τα εμπρός το κοίλωμα της πλάτης προς την μπροστινή θέση ακινητοποίησης και τραβήξτε τη μηχανή 3DH μακριά από το ερεισίνωτο χρησιμοποιώντας την άγκυρα. Επανατοποθετήστε τη μηχανή 3 DH πάνω στο κάθισμα με μία από τις εξής μεθόδους:
      
                  4.9.1.
               
               
                  Αν η μηχανή 3 DH τείνει να ολισθαίνει προς τα πίσω, χρησιμοποιήστε την ακόλουθη διαδικασία. Αφήστε τη μηχανή 3DH να ολισθήσει προς τα πίσω έως ότου να μην απαιτείται πλέον οριζόντιο πρόσω φορτίο συγκράτησης επί της άγκυρας δηλαδή έως ότου το κοίλωμα της πλάτης έρθει σε επαφή με το ερεισίνωτο. Αν χρειαστεί, μετακινήστε την κνήμη.
               
            
                  4.9.2.
               
               
                  Αν η μηχανή 3 DH δεν τείνει να ολισθαίνει προς τα πίσω, χρησιμοποιήστε την ακόλουθη διαδικασία. τη μηχανή 3DH προς τα πίσω ασκώντας στην άγκυρα οριζόντια αντίστοιχη δύναμη έως ότου το κοίλωμα του καθίσματος να έρθει σε επαφή με το ερεισίνωτο (βλ. εικόνα 2 του προσαρτήματος 1 του παρόντος παραρτήματος).
               
            4.10.   Εφαρμόστε ένα φορτίο 100 ± 10 Ν στο συγκρότημα πλάτης και κοιλώματος της μηχανής 3 DH στην τομή του μοιρογνωμονίου του ισχύου και της θήκης της άγκυρας. Η κατεύθυνση της εφαρμογής του φορτίου πρέπει να διατηρηθεί κατά μήκος μιας γραμμής που διέρχεται από την άνω τομή προς ένα ίχνος που βρίσκεται ακριβώς πάνω από το περίβλημα της ράβδου του μηρού (βλ. εικόνα 2 του προσαρτήματος 1 του παρόντος παραρτήματος). Μετά επιστρέψτε προσεκτικά το κοίλωμα πλάτης στο ερεισίνωτο του καθίσματος. Εφιστάται προσοχή σε όλη την υπόλοιπη διαδικασία για να αποφευχθεί ολίσθηση της μηχανής 3/DH προς τα εμπρός.
      4.11.   Εγκαταστήστε τα βαρίδια του δεξιού και αριστερού γλουτού και μετά, εναλλάξ, τα οκτώ βαρίδια κορμού. Διατηρήστε επίπεδη τη μηχανή 3 DH.
      4.12.   Κλίνατε προς τα εμπρός το κοίλωμα της πλάτης για να χαλαρώσετε την πίεση επί του ερεισινώτου του καθίσματος. Ταλαντεύστε τη μηχανή 3 DH από άκρη σε άκρη μέσα από τόξο 10° (5° προς κάθε πλευρά του κατακόρυφου επιπέδου συμμετρίας) για τρεις πλήρεις κύκλους για να απελευθερώσετε τυχόν συσσωρευμένη τριβή μεταξύ της μηχανής 3 DH και του καθίσματος.
      Κατά τη διάρκεια της ταλάντευσης, η άγκυρα της μηχανής 3DH πιθανώς να τείνει να αποκλίνει από την καθορισθείσα οριζόντια και κατακόρυφη ευθυγράμμιση. Άρα η άγκυρα πρέπει να συγκρατείται μέσω εφαρμογής ενός κατάλληλου πλευρικού φορτίου κατά τη διάρκεια των κινήσεων ταλάντευσης. Κατά το κράτημα της άγκυρας και την ταλάντευση της μηχανής 3 DH εφιστάται προσοχή ώστε να εξασφαλίζεται ότι δεν εφαρμόζονται ακούσια εξωτερικά φορτία σε κατεύθυνση κατακόρυφη ή προς τα εμπρός και προς τα πίσω.
      Τα πέλματα της μηχανής 3 DH δεν πρέπει να συγκρατούνται ή κρατώνται κατά τη διάρκεια αυτού του βήματος. Αν τα πέλματα αλλάξουν θέση, πρέπει να επιτραπεί να παραμείνουν προσωρινά σε εκείνη τη στάση.
      Επαναφέρετε προσεκτικά το κοίλωμα της πλάτης στο ερεισίνωτο του καθίσματος και ελέγξτε με τα δύο αλφάδια την επάνοδο στη θέση μηδέν. Αν έχει συμβεί οποιαδήποτε κίνηση των πελμάτων κατά τη διάρκεια της λειτουργίας ταλάντευσης της μηχανής 3 DH, πρέπει να επανατοποθετηθούν ως εξής:
      Σηκώστε εναλλάξ κάθε πέλμα από το δάπεδο κατά την ελάχιστη απαιτούμενη απόσταση μέχρι να πάψει να υπάρχει πρόσθετη κίνηση πέλματος. Κατά τη διάρκεια αυτής της ανύψωσης, τα πέλματα πρέπει να είναι ελεύθερα να περιστρέφονται και δεν πρέπει να εφαρμόζονται φορτία προς τα εμπρός ή προς το πλάι. Όταν κάθε πελμα επανέλθει στην κάτω θέση, η πτέρνα πρέπει να είναι σε επαφή με τη δομή που έχει σχεδιαστεί γι’ αυτό.
      Ελέγξτε με αλφάδι εγκάρσιας κλίσης τη θέση μηδέν. Αν είναι αναγκαίο, εφαρμόστε στην κορυφή του κοιλώματος πλάτης επαρκές πλευρικό φορτίο για το όσιωμα του κοιλώματος επικάθησης της μηχανής 3DH επί του καθίσματος.
      4.13.   Κρατώντας την άγκυρα για να εμποδίσετε τη μηχανή 3 DH να ολισθήσει προς τα εμπρός πάνω στο προσκέφαλο καθίσματος, ενεργήστε ως εξής:
      
                  α)
               
               
                  επιστρέψτε το κοίλωμα της πλάτης στο ερεισίνωτο,
               
            
                  β)
               
               
                  εναλλακτικά εφαρμόστε και απελευθερώστε ένα οριζόντιο φορτίο προς τα πίσω, που να μην υπερβαίνει τα 25 Ν, στη ράβδο γωνίας πλάτης σε ύψος περίπου στο κέντρο των βαριδίων του κορμού μέχρι το μοιρογνωμόνιο του ισχίου να δείξει ότι έχει επιτευχθεί μια σταθερή θέση μετά την απελευθέρωση του φορτίου. Εφιστάται προσοχή ώστε να εξασφαλισθεί ότι δεν εφαρμόζονται στη μηχανή 3 DH εξωτερικά φορτία προς τα κάτω ή προς το πλάι. Αν είναι απαραίτητο άλλο επίπεδο προσαρμογής της μηχανής 3 DH, περιστρέψτε το κοίλωμα της πλάτης προς τα εμπρός, οριζοντιώστε την ξανά και επαναλάβετε τη διαδικασία από το 4.12.
               
            4.14.   Κάντε όλες τις μετρήσεις:
      
                  4.14.1.
               
               
                  Οι συντεταγμένες του σημείου «H» μετρώνται σε σχέση με το τρισδιάστατο σύστημα αναφοράς.
               
            
                  4.14.2.
               
               
                  Η πραγματική γωνία κορμού διαβάζεται στο μοιρογνωμόνιο της πλάτης της μηχανής 3 DH με τη στήλη στην απώτατη πίσω θέση.
               
            4.15.   Αν είναι επιθυμητή μια επανάληψη της εγκατάστασης της μηχανής 3 DH, το συγκρότημα του καθίσματος πρέπει να παραμείνει χωρίς φορτίο για ελάχιστη περίοδο 30 λεπτών πριν από την επανάληψη. Η μηχανή 3 DH δεν πρέπει να αφεθεί χωρίς φορτίο πάνω στο συγκρότημα του καθίσματος περισσότερο από το χρόνο που απαιτείται για την εκτέλεση της δοκιμής.
      4.16.   Όταν οι καθήμενες θέσεις της αυτής σειράς δύναται να θεωρηθούν ως παρόμοιες (ενιαίο κάθισμα για πλείονα άτομα, πανομοιότυπα καθίσματα κτλ), προσδιορίζεται ένα μόνο σημείο «Η» και μία μόνο πραγματική γωνία κορμού ανά σειρά καθισμάτων, με την τοποθέτηση της μηχανής 3 DH που περιγράφεται στο προσάρτημα 1 του παρόντος παραρτήματος σε μία θέση που θεωρείται αντιπροσωπευτική της σειράς των καθισμάτων. Αυτή η θέση πρέπει να είναι:
      
                  4.16.1.
               
               
                  για την εμπρόσθια σειρά, η θέση του οδηγού,
               
            
                  4.16.2.
               
               
                  για την(τις) οπίσθια (οπίσθιες) σειρά (σειρές), ένα ακριανό κάθισμα.
               
            
         (1)  Σε οποιαδήποτε θέση καθήμενου εκτός των εμπρόσθιων καθισμάτων όπου το σημείο Η δεν μπορεί να προσδιοριστεί με χρήση της «τρισδιάστατης μηχανής σημείου Η» ή διαδικασιών, το σημείο R που αναφέρεται από τον κατασκευαστή μπορεί να ληφθεί ως σημείο αναφοράς κατά την κρίση της αρμόδιας αρχής.
      
         (2)  Γωνία κλίσης, διαφορά ύψους με έδραση καθίσματος, υφή επιφάνειας κ.λπ.
      
         Προσάρτημα 1
         
            Περιγραφή της τρισδιάστατης μηχανής σημείου «H»
             (1)
         
         (Μηχανή 3 DH)
         1.   Κοιλώματα πλάτης και καθίσματος
         Τα κοιλώματα πλάτης και καθίσματος είναι κατασκευασμένα από ενισχυμένο πλαστικό και μέταλλο. Προσομοιώνουν τον ανθρώπινο κορμό και τους μηρούς και αρθρούνται μηχανικώς στο σημείο «H». Ένα μοιρογνωμόνιο είναι στερεωμένο στη στήλη που αρθρούται στο σημείο «Η» για να μετράει την πραγματική γωνία κορμού. Μια ρυθμιζόμενη ράβδος αναπαράστασης των μηρών προσδεδεμένη στο κοίλωμα του καθίσματος, καθορίζει τον άξονα συμμετρίας των μηρών και χρησιμεύει ως γραμμή βάσης για το μοιρογνωμόνιο του ισχίου.
         2.   Στοιχεία σώματος και ποδών
         Τα τμήματα κνήμης συνδέονται με το συγκρότημα κοιλώματος καθίσματος στην άγκυρα που συνδέει τα γόνατα, η οποία αποτελεί πλευρική επέκταση της ρυθμιζόμενης ράβδου μηρού. Στα τμήματα της κνήμης είναι ενσωματωμένα μοιρογνωμόνια για τη μέτρηση των γωνιών των γονάτων. Τα συγκροτήματα υποδήματος και πέλματος είναι βαθμονομημένα για να μετρούν τη γωνία του πέλματος. Δύο αλφάδια προσανατολίζουν τη συσκευή στο χώρο. Βαρίδια παράστασης του σώματος τοποθετούνται στα αντίστοιχα κέντρα βάρους για να παρέχουν διείσδυση στο κάθισμα ισοδύναμη με άνδρα βάρους 76 kg. Όλες οι αρθρώσεις της μηχανής 3 DH πρέπει να ελέγχονται ότι κινούνται ελεύθερα χωρίς να συναντούν εμφανή τριβή.
         
            Εικόνα 1
         
         
            Ονομασία στοιχείων μηχανής 3 DH
         
         
            
         
            Εικόνα 2
         
         
            Διαστάσεις των στοιχείων της μηχανής 3 HD και κατανομή φορτίου
         
         
            
         
            (1)  Για τις λεπτομέρειες της κατασκευής της μηχανής 3 DH απευθυνθείτε στη Society of Automotive Engineers (SAE), 400 Commonwealth Drive, Warrendale, Pennsylvania 15096, Ηνωμένες Πολιτείες της Αμερικής.
         Η μηχανή αντιστοιχεί σε εκείνη που περιγράφεται στο πρότυπο ISO 6549-1980.
      
      
         Προσάρτημα 2
         
            ΤΡΙΣΔΙΑΣΤΑΤΟ ΣΥΣΤΗΜΑ ΑΝΑΦΟΡΑΣ
         
         
                     1.
                  
                  
                     Το τρισδιάστατο σύστημα αναφοράς ορίζεται από τρία ορθογώνια επίπεδα που καθορίζονται από τον κατασκευαστή του οχήματος (βλ. εικόνα) (1).
                  
               
                     2.
                  
                  
                     Η στάση μέτρησης του οχήματος καθορίζεται μέσω τοποθέτησης του οχήματος στην επιφάνεια στήριξης με τρόπο ώστε οι συντεταγμένες των βασικών σημαδιών να αντιστοιχούν στις τιμές που υποδεικνύονται από τον κατασκευαστή.
                  
               
                     3.
                  
                  
                     Οι συντεταγμένες του σημείου «R» και του σημείου «Η» καθορίζονται σε σχέση με τα βασικά σημάδια που ορίζονται από τον κατασκευαστή του οχήματος.
                  
               Εικόνα
         
            Τρισδιάστατο σύστημα αναφοράς
         
         
            
         
            (1)  Το σύστημα αναφοράς αντιστοιχεί στο πρότυπο ISO 4130, 1978.
      
      
         Προσάρτημα 3
         
            ΣΤΟΙΧΕΙΑ ΑΝΑΦΟΡΑΣ ΣΧΕΤΙΚΑ ΜΕ ΤΙΣ ΘΕΣΕΙΣ ΚΑΘΗΜΕΝΩΝ
         
         1.   Κωδικοποίηση των στοιχείων αναφοράς
         Τα δεδομένα αναφοράς απαριθμούνται διαδοχικά για κάθε θέση καθήμενων. Οι θέσεις καθήμενων προσδιορίζονται από ένα διψήφιο κωδικό. Το πρώτο ψηφίο είναι ένας αραβικός αριθμός που ορίζει τη σειρά των καθισμάτων, μετρώντας από το εμπρόσθιο προς το οπίσθιο μέρος του οχήματος. Το δεύτερο ψηφίο είναι ένα κεφαλαίο γράμμα που ορίζει τη θέση της θέσης καθήμενων σε μια σειρά, όπως φαίνεται προς την κατεύθυνση της κίνησης του οχήματος προς τα εμπρός. Πρέπει να χρησιμοποιούνται τα ακόλουθα γράμματα:
         
                     L
                  
                  
                     =
                  
                  
                     αριστερά
                  
               
                     C
                  
                  
                     =
                  
                  
                     κέντρο
                  
               
                     R
                  
                  
                     =
                  
                  
                     δεξιά
                  
               2.   Περιγραφή της στάσης μέτρησης του οχήματος
         2.1.   Συντεταγμένες των βασικών σημείων
         
                      
                  
                  
                     X …
                  
               
                      
                  
                  
                     Y …
                  
               
                      
                  
                  
                     Z …
                  
               3.   Κατάλογος των δεδομένων αναφοράς
         3.1.   Θέση καθήμενων: …
         3.1.1.   Συντεταγμένες του σημείου R
         
                      
                  
                  
                     X …
                  
               
                      
                  
                  
                     Y …
                  
               
                      
                  
                  
                     Z …
                  
               3.1.2.   Γωνία κορμού σχεδιασμού: …
         3.1.3.   Προδιαγραφές για τη ρύθμιση του καθίσματος (1)
         
         
                      
                  
                  
                     οριζόντια: …
                  
               
                      
                  
                  
                     κάθετη: …
                  
               
                      
                  
                  
                     γωνιακή: …
                  
               
                      
                  
                  
                     γωνία κορμού:
                  
               Σημείωση: Δεδομένα αναφοράς καταλόγου για περαιτέρω θέσεις καθημένων βάσει των 3.2, 3.3 κ.λπ.
         
            (1)  Διαγράψτε ό, τι δεν ισχύει.